Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Θα συζητηθεί η έβδομη με αριθμό 640/10-3-2016 επίκαιρη ερώτηση δεύτερου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδου προς τον Υπουργό Εθνικής Άμυνας,σχετικά με τα Ελληνικά Αμυντικά Συστήματα (ΕΑΣ). Θα απαντήσει ο Αναπληρωτής Υπουργός Εθνικής Άμυνας, κ. Δημήτριος Βίτσας. Κύριε Λοβέρδο, έχετε τον λόγο για δύο λεπτά.
Κύριε Υπουργέ, έχετε συναδέλφους, που θεωρούν τιμή τους τις εικόνες στην Ειδομένη. Είχατε συναδέλφους, που έκαναν διαλέξεις για την «ηλιοθεραπεία» των μεταναστών και των προσφύγων. Έχετε συναδέλφους, που θα έκαναν Νταβός στη Μεσόγειο. Έχετε συναδέλφους, οι οποίοι βρήκαν ότι το 1821 άρχεται η συγκρότηση του ελληνικού έθνους. Δεν είναι Κυβέρνηση αυτή, κύριε Πρόεδρε, είναι «dream team της κουταμάρας». Όμως σ' αυτήν την «dream team της κουταμάρας» δεν έχετε συγκαταλεγεί. Είστε μετριοπαθής και έχετε διαχωρίσει τη θέση σας, τουλάχιστον κατά τη διάρκεια των πολιτικών εξελίξεων από τους πρωταθλητές της κουταμάρας. Πρώτος σε αυτό το ράλι έρχεται ο Υφυπουργός Εξωτερικών, με τα όσα είπε εχθές με τους «επενδυτές» ή ενδεχόμενους «επενδυτές» από πρόσφυγες και μετανάστες! Σεις, οπωσδήποτε, δεν αναζητήσατε επενδυτές για τα ΕΑΣ από πρόσφυγες και μετανάστες. Όμως, κύριε Υπουργέ, κάναμε μια συζήτηση σε πολύ χαμηλούς τόνους με πολύ ουσιαστικά επιχειρήματα πριν από περίπου έναν μήνα εδώ και από τα πολλά σημεία των δικών σας απαντήσεων προκύπτει ότι θα τα χαρακτήριζε κανείς εύστοχα, εάν έδινε απαντήσεις σε τρία «α». Ανακρίβειες, αναλήθειες, ασάφειες. Και επειδή δεν θέλω η δική μας αντιπαράθεση, να προσλάβει τη μορφή χαρακτηρισμών, θα σας παρακαλούσα πάρα πολύ, να είστε πιο συγκεκριμένος σήμερα και να καταθέσετε αυτό που υποσχεθήκατε και σε εμένα και στον κ. Λαμπρούλη, που προήδρευε εκείνη την ημέρα, έναν κατάλογο των συμβάσεων των ΕΑΣ, για το ποιες από αυτές προχωρούν, πώς προχωρούν. Δηλαδή αυτά τα οποία προφορικώς είπατε και είχαν αστοχίες, ανακρίβειες - σας ξαναλέω - και ασάφειες, να τα έχουμε σ' έναν κατάλογο για να δούμε την αλήθεια των λεγομένων σας και να μην καταφεύγουμε στον θεσμό των επίκαιρων ερωτήσεων αλλά να κάνουμε κοινοβουλευτικό έλεγχο με τον θεσμό των γραπτών ερωτήσεων. Σας κάλεσα και εγώ και ο κ. Λαμπρούλης να το κάνετε και υποσχεθήκατε - έχω τα Πρακτικά από την απάντησή σας - πως θα τα καταθέσετε αυτά εντός των επομένων ημερών στη Βουλή ή θα μας τα αποστείλετε. Δεν κάνατε ούτε το ένα ούτε το άλλο. Θα τα πω με πιο ειδικό τρόπο στη δευτερολογία μου. Ωστόσο στην πρωτολογία σας πείτε, πώς έγινε το μαγικό και άλλαξε ο προϋπολογισμός σας του 2016. Στείλατε έναν προϋπολογισμό στο Υπουργείο Οικονομικών ελλειμματικό, σας έκανα παρατήρηση ότι πρέπει να τον στείλετε πλεονασματικό και σε λίγες ημέρες τον ξαναστείλατε πλεονασματικό. Με ποιον μαγικό τρόπο το καταφέρατε αυτό; Και εν πάση περιπτώσει, δώστε μας το κλείσιμο της εταιρείας του έτους 2015 και την έκθεση απολογισμού για το πρώτο τρίμηνο του 2016, ούτως ώστε να συνεννοηθούμε στην Αίθουσα αυτή με πολύ ακριβείς όρους. Στα υπόλοιπα θα αναφερθώ στη δευτερολογία μου.
Κύριε Υπουργέ, έχετε τον λόγο για τρία λεπτά.
Κατ' αρχάς θέλω να ευχαριστήσω τον κ. Λοβέρδο, ο οποίος επανακατέθεσε την ερώτησή του σε σχέση με τα ΕΑΣ και επανήλθε και αφήνω λίγο πίσω όσα είπε εκείνη την ημέρα. Όπως καταλαβαίνετε, χρειάζεται μια μεγαλύτερη συνεργασία, γιατί δεν είναι δυνατόν ένας Υπουργός - ο οποιοσδήποτε Υπουργός - από εδώ και πέρα να κλείσει όλες τις Δευτέρες και όλες τις Παρασκευές, μήπως τυχόν του έρθει κάποια επίκαιρη ερώτηση. Και δεν αφορά εσάς αυτό το θέμα. Δεύτερον, καταλαβαίνω ότι υπάρχουν απόψεις ή κάτι που πρέπει να πούμε, που το φέρνουμε από το σπίτι. Δηλαδή η πρωτολογία σας, δεν έχει σχέση με όσα ρωτάτε στη συγκεκριμένη ερώτηση. Τρίτον, θέλω να σας πω ότι αυτά που είπατε περί συναδέλφων μου και λοιπά…
Η εισαγωγή μου ήταν αυτή.
Η εισαγωγή σας! Πρέπει να σας πω, κύριε Λοβέρδο, ότι σε ορισμένα ζητήματα έχετε δίκιο. Μάλιστα έχετε τόσο δίκιο, που κάνετε δύο ερωτήσεις και πετύχατε τρία! Δηλαδή πραγματικά δεν ήταν έντεκα οι δικηγόροι των ΕΑΣ. Ήταν δέκα. Τώρα το πόση σημασία έχει αυτό, ο αριθμός έντεκα ή δέκα σε σχέση με τη δική μου ομιλία, φαντάζομαι ότι θα μπορέσετε να μας το εξηγήσετε. Τέταρτον, πραγματικά και ο κ. Βενιζέλος και η κ. Γενηματά έκαναν τη δουλειά τους. Όμως, στη δική μου την απάντηση - και να μην αρχίσουμε και δίνουμε συγχαρητήρια σε κάποιον που έκανε τη δουλειά του, δηλαδή πήγε σε μία έκθεση αμυντικών συστημάτων ή υπέγραψε μία προγραμματική σύμβαση - δεν αναφερόμουν σε εκείνες τις συμβάσεις, συγκεκριμένα με την ΑΤΚ. Μιλάμε για καινούργιες συμβάσεις και για καινούργιες δουλειές τις οποίες προσπαθούμε να κάνουμε με την Ινδία. Μου δίνετε, όμως, και μια ευκαιρία να κάνουμε μια ουσιαστική κουβέντα όσον αφορά το τι έγινε σε σχέση με τα Ελληνικά Αμυντικά Συστήματα. Και νομίζω ότι είσαστε εδώ για να ακούσετε ουσιαστικές απαντήσεις. Θα ξεκινήσω από το δεύτερο ερώτημά σας, πώς θα αποφύγουμε αυτό που η δική σας κυβέρνηση συμφώνησε, την περαιτέρω συρρίκνωση των ΕΑΣ σε δύο εργοστάσια και τριακόσιους δεκαοκτώ εργαζομένους, αν δεν επιτευχθούν οι εξαιρετικά φιλόδοξοι οικονομικοί στόχοι. Είχαμε μία συμφωνία στα τέλη του 2013. Προσλήφθηκαν για τη διαπραγμάτευση και την υλοποίησή της τέσσερις ιδιωτικές εταιρείες. Πήραν την αμοιβή τους οι άνθρωποι, περίπου 1 εκατομμύριο ευρώ. Για ποιο ζήτημα, όμως, συζητάμε; Δεν συζητάμε εάν έκαναν καλά τη δουλειά τους ή όχι - θα καταθέσω έγγραφα σε σχέση με αυτό - ούτε θα την κρίνω. Καλά την έκαναν τη δουλειά τους. Η κεντρική ιδέα του νομοσχεδίου τότε δεν ήταν κάτι πρωτότυπο. Χώρισαν την «ΕΑΣ Α.Ε.» σε στρατιωτικό τμήμα, σε καλή και σε κακή. Και μάλιστα εδώ υπάρχει το ζήτημα το αναπτυξιακό. Ενώ λένε «στην κακή θα μεταφέρουμε τα βάρη», τι κάνουν στην πραγματικότητα; Μεταφέρουν στην καλή τα βάρη. Από τη μια μεριά, δηλαδή διαλύουν, τη μία εταιρεία και βάζουν τη βόμβα στην άλλη εταιρεία, για να κλείσει. Τι ακόμα συμφωνούν; Να κλείσει το εργοστάσιο και της Μάνδρας και της Ελευσίνας. Να σας πω τι κάναμε εμείς και να σας πω και για τα ζητήματα του προϋπολογισμού που θέσατε. Όταν ανέλαβα Αναπληρωτής Υπουργός, το πρώτο πράγμα που ρώτησα ήταν πού είναι ο προϋπολογισμός του 2015. Επίσημη απάντηση από τα ΕΑΣ: Προϋπολογισμός του 2015- που όπως ξέρετε έπρεπε να έχει συνταχθεί το 2014- δεν υπήρχε. Μια εταιρεία λειτουργούσε, δηλαδή, χωρίς προϋπολογισμό. Δεύτερον, ρωτήσαμε επίσης τι έχουν κάνει αυτές οι εταιρείες; Αυτές οι εταιρείες, λοιπόν, που έκαναν την πολύ καλή δουλειά, εγώ σας λέω ότι, ενώ έλεγαν για ανάκτηση των κρατικών ενισχύσεων από την εκκαθάριση του πολιτικού σκέλους, στο τέλος συμφωνήσατε - όλα αυτά τα καταθέτω - στον ισολογισμό διάσπασης, στην αντιστοιχία μετοχής παλαιάς εταιρείας με τη μετοχή του στρατιωτικού σκέλους, δηλαδή μεταφέραν το σύνολο στην ουσία των χρημάτων και των απαιτήσεων στο στρατιωτικό σκέλος. Τι θα κάνουμε και τι κάνουμε εμείς; Εμείς τιμήσαμε την υπογραφή σας. Κάναμε, δηλαδή, μία προσπάθεια. Κλείσαμε το εργοστάσιο της Ελευσίνας χωρίς να απολυθεί κανένας εργαζόμενος και συγχρόνως προχωράμε στην ενσωμάτωση της Εριουργίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Σε σχέση με το ερώτημα για την πρόσληψη να σας πω ότι είναι διαφορετικό πράγμα να έχεις δέκα και να τους κάνεις επτά και διαφορετικό να προσλαμβάνεις έναν μόνο για την Εριουργία με σύμβαση ορισμένου χρόνου, για έξι μήνες με 625 ευρώ. Κάντε τον πολλαπλασιασμό 6x625 και αναλογιστείτε τους τρεις επί το συνολικό ποσό. Θέλω ακόμα να σας πω ότι στο πολιτικό σκέλος ακόμα περιλάβατε τη Μεταλλουργική Βιομηχανία Ηπείρου. Μέσα σε εννέα μήνες, μια εταιρεία, η οποία έπιανε το 50% του συνολικού κόστους της, έχει ξεπεράσει ήδη - μέσα στο 2016- συμβασιοποιημένα το συνολικό της κόστος και κερδίζει. Βεβαίως, εμείς προχωρούμε σ' αυτό που λέμε το πολιτικό ΕΑΣ. Το βάζουμε, δηλαδή, σε ειδική εκκαθάριση, την οποία δεν κάνατε, ενώ το είχατε συμφωνήσει και με πολύ καλύτερες προοπτικές και με μεγαλύτερα κέρδη για το δημόσιο.
Να αφήνατε και κάτι για τη δευτερολογία σας, κύριε Υπουργέ;
Τελειώνω, κύριε Πρόεδρε. Καταθέτω τον ισολογισμό διάσπασης με σημειωμένη την έγκριση προϋπολογισμού του φορέα «Ελληνικά Αμυντικά Συστήματα» του έτους 2016. Θα σας μιλήσω γι' αυτό στη δευτερολογία μου. Καταθέτω επίσης τη σύσκεψη για τη βιωσιμότητα της ΕΑΣ ΑΒΕΕ, δηλαδή την επιστολή των τεσσάρων εταιρειών προς τον κ. Ήσυχο - που ήταν τότε Αναπληρωτής Υπουργός - και την απάντηση των ΕΑΣ για το εάν υπήρχε εγκεκριμένος προϋπολογισμός για το 2015.
Κύριε Λοβέρδο, έχετε τον λόγο για τη δευτερολογία σας.
Κύριε Υπουργέ, δεν έγινα σοφότερος. Θα δω βέβαια τα γραπτά που καταθέτετε, των οποίων αντίγραφο ζητώ και θα επανέλθω με γραπτή ερώτηση σε σχέση με όσα καινούργια δω να αναφέρονται εκεί. Κύριε Υπουργέ, να θυμίσω - κρίμα που ξαναλέμε τα ίδια, αλλά τα παρακάμπτετε και έτσι χρειάζεται - ότι τα ΕΑΣ πήγαιναν για κλείσιμο. Τώρα που ζείτε την καθημερινότητα της συνεργασίας με τους δανειστές, σας ενημερώνω - θα το έχετε ακούσει - ότι πήγαιναν για βέβαιο κλείσιμο. Κρατήθηκαν, επειδή παρουσίασαν συμβάσεις με χώρες και με εταιρείες χωρών του εξωτερικού και μάλιστα όχι τυχαίες, των οποίων οι πρεσβείες βεβαίωναν τους ελεγκτές των δανειστών, ότι πρόκειται περί αληθών συμβάσεων, καθώς και συμβάσεις που είχαν να κάνουν με το εσωτερικό της χώρας. Αυτού του είδους οι ενέργειες σε συνδυασμό με τον εσωτερικό εξορθολογισμό των ΕΑΣ, εμφάνισαν τα ΕΑΣ βιώσιμα και ήταν απολύτως έτσι. Βέβαια, τα πάντα εξαρτώνταν από το έτος 2015 και το τρέχον έτος 2016 σε ό,τι αφορά την αλήθεια των ισχυρισμών για τις ικανότητες της εταιρείας να υλοποιήσει τις συμβάσεις, να εφαρμόσει πιστά αυτά που υπέγραψε. Έγινε η κυβερνητική μεταβολή. Σας θυμίζω ότι υπήρχε και άλλος Υπουργός πριν από εσάς ονόματι Ήσυχος, με άλλου είδους στοχεύσεις και στο μυαλό του με άλλα πράγματα για την τρόικα, για το δανεισμό της χώρας κ.ο.κ.. Υπάρχει ένα έτος 2015, που κατά τη δική μας πληροφόρηση τα αμυντικά συστήματα πάνε από το κακό στο χειρότερο. Μακάρι, εσείς να έχετε δίκιο και να μην πάνε. Όμως, αν δεν έχετε δίκιο, ο παρακαθήμενος Υπουργός Οικονομικών θα αντιμετωπίσει στον κατάλογο των θεμάτων και αυτό σε βάρος των εργαζομένων και των αμυντικών θεμάτων της χώρας. Γιατί έτσι βλέπουμε τα ΕΑΣ, από διπλή σκοπιά και γι' αυτό παλέψαμε να μείνουν όρθια. Σας ζήτησα να μου πείτε πώς έκλεισε το 2015 και το πρώτο τρίμηνο του 2016. Το περιμένω. Δεύτερον, σε ό,τι αφορά τη συρρίκνωση - ποια συρρίκνωση; - προβλέφθηκε ο θεσμός της εθελούσιας εξόδου και όλα πήγαν ήρεμα σε πλαίσιο εργασιακής ειρήνης, με εσάς αντιπολίτευση, κύριε Υπουργέ. Σπάνιο, πραγματικότητα όμως. Προβλέπεται ότι, αν το 2015 και το 2016 η εταιρεία δεν ανταποκριθεί στις υποχρεώσεις της, πρέπει να συρρικνωθεί περαιτέρω. Τι μου λέτε εσείς εδώ; Μου απαντήσατε πριν από λίγο καιρό εδώ ότι και τα τέσσερα εργοστάσια θα έχουν δουλειές. Τι δουλειές να έχουν; Κοιτάξτε στα πρακτικά της απάντησής σας, όπου είπατε ότι θα έχουν δουλειές. Τι δουλειές θα έχουν; Δεν προκύπτει από συγκεκριμένα στοιχεία αυτό που λέτε. Μου είπατε, επίσης, ότι είχαμε έντεκα δικηγόρους στα ΕΑΣ και απολύσατε τους τρεις. Τώρα λέτε ότι ήταν δέκα και όχι έντεκα. Πολλοί είναι και οι δέκα. Αληθεύει, όμως, ότι προσλάβατε ένα νομικό σύμβουλο; Γιατί, αν αληθεύει, είναι αλλιώς το επιχείρημα και αλλιώς, αν δεν αληθεύει, κύριε Υπουργέ. Επίσης, μου είπατε ότι για τις έξι απολύσεις ανθρώπων σε κρίσιμες θέσεις της εταιρείας, το ξανασυζητάτε. Η πληροφόρηση που έχουμε εμείς, είναι ότι δεν έχετε κάνει καμμία σχετική επαφή. Μου είπατε, επίσης, ότι ουδέν πρόγραμμα συμβασιοποιήθηκε από την προηγούμενη κυβέρνηση και ότι κακώς τα ισχυρίζομαι εγώ εδώ. Σήμερα αλλάξατε γραμμή πλεύσης. Έχω κι εγώ να σας πω, από τη μελέτη που έκανα, για προγράμματα που είχαν συμβασιοποιηθεί επί της περιόδου της κ. Γενηματά. Αναφέρομαι στα πυρομαχικά 050 και 40L60, όπως και σε αρκετές ακόμη συμβάσεις - πλαίσιο. Θα προλάβω να αναφερθώ σε κάποιες από αυτές, αν έχω ακόμη ένα λεπτό, κύριε Πρόεδρε. Μου προβάλατε ως πρωτοτυπία τη βιομηχανική συμμετοχή επί των ημερών σας. Σας ενημερώνω, όπως ενημερώνομαι, ότι πάντα έτσι ήταν. Πάντα προβλεπόταν η βιομηχανική συμμετοχή. Μου προβάλατε ότι σε σχέση με ελληνικές εταιρείες ουδέποτε υπήρχε συμμετοχή. Η ενημέρωση που έχω εγώ είναι ότι ακριβώς το αντίθετο συνέβαινε. Πάντα υπήρχαν συμμετοχές. Και αν δώσετε συγκεκριμένα στοιχεία, αυτό θα προκύψει και θα φανεί. Αναφέρεστε σε εταιρείες με τις οποίες είτε έγινε σύμβαση επί κ. Γενηματά - προσθέτω την «HK FRANCE» - είτε εταιρείες που δεν υπάρχουν σε αυτό τον χώρο, όπως τη «LIOYD». Επίσης, αναφέρεστε σε μια κάποια σύμβαση, η οποία, λέει, θα δώσει στην εταιρεία το 2016 δέκα εκατομμύρια.
Ολοκληρώστε, κύριε Λοβέρδο.
Ολοκληρώνω. Δεν αναφέρατε στην ομιλία σας - και τότε δεν το είχα συγκρατήσει - ποια εταιρεία είναι αυτή. Δείτε τον εαυτό σας και θα τα δείτε αυτά. Όπως επίσης, αναφερθήκατε σε μια συμφωνία με την Κένυα, την οποία εμείς δεν μπορούμε να εντοπίσουμε. Και άλλα. Με πιέζετε, κύριε Πρόεδρε.
Δεν σας πιέζω. Έχει περάσει διπλάσιος χρόνος ήδη και περιμένει και ο κ. Κωνσταντινόπουλος, που δεν πίστευε ότι θα απαντηθεί η ερώτησή του.
Σας συμβουλεύω, όχι με την έννοια της πολιτικής συμβουλής, καθώς δεν είμαι σε θέση και ούτε και θέλω να κάνω κάτι τέτοιο, αλλά πιστεύω ότι για την κοινοβουλευτική μας συνεργασία δοκιμότερο είναι να πάρετε την ομιλία σας από τα Πρακτικά της Βουλής πριν από περίπου είκοσι πέντε ημέρες και να δείτε τι μου είπατε και να μου στείλετε, καταθέτοντάς τα στη Βουλή, όχι σ' εμένα - αν θέλετε και σ' εμένα, πολύ ευχαρίστως - ένα προς ένα τα επιχειρήματά σας με τα αντίστοιχα τεκμήρια. Ευχαριστώ πολύ.
Κύριε Υπουργέ, έχετε τον λόγο, όχι όμως για διπλάσιο χρόνο, γιατί κάνουν και οι ερωτώντες το ίδιο.
Όχι, πολύ σύντομα. Δεν ξέρω γιατί δεν το ακούσατε, κύριε Λοβέρδο, ίσως να σκεφτόσασταν κάτι άλλο εκείνη τη στιγμή, αλλά όσον αφορά την ερώτησή σας για την πρόσληψη και νέου δικηγόρου η απάντηση που σας έδωσα ήταν ότι πρόσληψη δικηγόρου με σύμβαση αορίστου χρόνου δεν υπάρχει.
Με 600 ευρώ.
Υπάρχει σύμβαση παροχής δικηγορικού έργου για χρονικό διάστημα έξι μηνών και με αμοιβή 625 ευρώ τον μήνα.
Τι αλλάζει;
Και με αυτήν τη λογική σας είπα να μετρήσετε τρεις δικηγόρους σε μία εταιρεία για το ζήτημα της Εριουργίας και το κόστος και την αμοιβή για να τελειώσει αυτή η ιστορία της συγχώνευσης της Εριουργίας. Το πρώτο είναι αυτό. Δεύτερο ζήτημα, για να μη χειραγωγείστε από κάποια εσωτερική πληροφόρηση, είναι το εξής. Τι καταθέσατε; Καταθέσατε ένα πρώτο σχέδιο, το οποίο σας εξήγησα ότι ζήτησα εγώ και ποτέ δεν ήρθε επισήμως στο γραφείο μου, γιατί δεν υπήρχε προϋπολογισμός του 2015. Και προσθέτω, αν διαβάσατε καλά το τι σας απάντησα εκείνη την ημέρα της πρώτης ερώτησης, ότι μίλησα σε σχέση με αυτά που υποσχόταν η προηγούμενη διοίκηση και τα οποία δεν είχαν ποτέ συμβασιοποιηθεί. Ποτέ δεν έθεσα εγώ ζήτημα. Αν θέλετε να το κάνουμε με το πώς δουλεύει ο κ. Βίτσας, πώς δούλευε η κ. Γεννηματά και πώς δούλευε ο κ. Βενιζέλος, είναι ένα άλλο ζήτημα. Γι' αυτό το πράγμα σας λέω ότι εμείς παίρνουμε όλα τα θετικά στοιχεία και θα σας τα στείλω πραγματικά, γιατί φαντάζομαι ότι δεν περιμένετε να σας πω μία μία τις συμβάσεις. Και δεν είναι πολύ σωστό, στις αρχές του 2016 να προβλέπετε τι θα γίνει, σε σχέση με μια σύμβαση που για τυπικούς λόγους ως τώρα έχει απορριφθεί, όχι για ουσιαστικούς λόγους, και η οποία θα συμβασιοποιηθεί. Μιλάω για την OTO Melara, για να το κλείσουμε εδώ. Άρα, εμείς και με νέες συμβάσεις που δρομολογούνται και έχουν δρομολογηθεί και με διαπραγμάτευση με το κουαρτέτο, αν σας αρέσει, με όλους αυτούς τους τρόπους, όχι απλώς θα την καταστήσουμε βιώσιμη, αλλά και κερδοφόρα. Αυτό που σας εξήγησα και δεν απαντήσατε είναι ότι δεν έγινε η διάσπαση των ΕΑΣ για να παραμείνουν ζωντανά τα ΕΑΣ, αλλά για να τελειώσει το πολιτικό μέρος των ΕΑΣ και για να κλείσουν μετά από λίγο χρονικό διάστημα τα ΕΑΣ. Γι' αυτό, ποτέ δεν ανακεφαλαιοποιήσατε τα χρέη, γι' αυτό μεταφέρατε στο στρατιωτικό σκέλος των ΕΑΣ το μεγάλο κομμάτι των απαιτήσεων από τη συμβολή ή αν θέλετε τις κρατικές επιχορηγήσεις και με αυτόν τον τρόπο - δεν λέω ότι το κάνατε ηθελημένα, σας πίεζε και η τρόικα - βάλατε μια βόμβα και στα ίδια τα ΕΑΣ. Περιμένω και τις γραπτές ερωτήσεις. Πέραν αυτών, καταθέτω και την αιτιολογική έκθεση του νόμου περί ΕΑΣ - την τροπολογία δηλαδή που είχατε καταθέσει και είχατε ψηφίσει τότε - για να δείτε σε τι ζητήματα αναφέρομαι.
Ευχαριστούμε, κύριε Υπουργέ. Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Πρόεδρος της Κοινοβουλευτικής Ομάδας του Λαϊκού Συνδέσμου - Χρυσή Αυγή κ. Νικόλαος Μιχαλολιάκος και οι Βουλευτές του κόμματός του κατέθεσαν στις 24-3-2016 πρόταση νόμου: «Πάταξη της λαθρομετανάστευσης». Περνάμε στη δεύτερη με αριθμό 745/38/2-11-2015 ερώτηση - αίτηση κατάθεσης εγγράφων του Δ' Αντιπροέδρου της Βουλής και Βουλευτή Α' Αθηνών της Νέας Δημοκρατίας κ. Νικήτα Κακλαμάνη προς τον Υπουργό Οικονομικών, σχετικά με την παραμονή του κ. Κιμ Γκλεν ως συμβούλου της Κυβέρνησης. Ο κ. Κακλαμάνης έχει το λόγο για δύο λεπτά.
Κύριε Υπουργέ, ο κ. Κιμ Γκλεν υπήρξε ένας από τους πολλούς ξένους συμβούλους που έφερε στην Ελλάδα ο κ. Γιάνης - με ένα νι - Βαρουφάκης, που παραμένει όμως μέχρι σήμερα στενός συνεργάτης του Πρωθυπουργού και δικός σας. Όμως, μέχρι σήμερα δεν έχει υπάρξει καμμιά σχετική ανακοίνωση για την ιδιότητά του, με την οποία χειρίζεται κρίσιμα ζητήματα της ελληνικής οικονομίας. Μάλιστα, έχει ήδη συμπληρωθεί ένας χρόνος από την ημέρα που έφερα το ζήτημα στη Βουλή, χωρίς ούτε εσείς ούτε ο τότε Υπουργός κ. Βαρουφάκης να έχετε ουσιαστικά απαντήσει. Σε προηγούμενη γραπτή ερώτησή μου - πριν ένα χρόνο - ο προκάτοχός σας παραδέχθηκε, μεταξύ άλλων, πως ο κ. Κιμ Γκλεν συνόδευσε τον Υπουργό Οικονομικών κ. Γιάνη Βαρουφάκη με την ιδιότητα του ιδιώτη, με την οποία εντάχθηκε στην ελληνική αποστολή υπό τον Υπουργό. Μέχρι σήμερα, ο συγκεκριμένος ιδιώτης έχει συμμετάσχει μαζί σας, όπως ενδεικτικά σας αναφέρω, στην κρίσιμη Σύνοδο Κορυφής της 12ης Ιουλίου που οδήγησε στο τρίτο μνημόνιο, σε συνεδρίαση του Κυβερνητικού Συμβουλίου Οικονομικής Πολιτικής, στη σύσκεψη των τεχνικών κλιμακίων σε ξενοδοχείο της Αθήνας, σε συνάντηση με εσάς στις 30 Σεπτεμβρίου και τον Αντιπρόεδρο της Κυβέρνησης στις 14 Οκτωβρίου, σε συνάντηση δική σας με τους κ.κ. Σόιμπλε και Ντάισελμπλουμ. Ωστόσο, μέχρι σήμερα δεν έχει απαντηθεί επίσημα από την Ελληνική Κυβέρνηση εάν ο συγκεκριμένος κύριος συνδέεται θεσμικά με την Ελληνική Κυβέρνηση ως σύμβουλός της και εάν καταβάλλεται αμοιβή και ποιο το ύψος αυτής. Στην προαναφερόμενη απάντηση του κ. Βαρουφάκη σ' εμένα πριν από ένα χρόνο - γραπτώς εννοώ - δεν γίνεται καμμία αναφορά στο ζήτημα της αμοιβής του. Παρ' όλα αυτά, αμέσως μόλις έφυγε ο κ. Βαρουφάκης, ήρθαν στο φως της δημοσιότητας δημοσιεύματα που τόνιζαν ότι ο συγκεκριμένος ιδιώτης - σύμβουλος απαίτησε από το Υπουργείο Οικονομικών 375.000 ευρώ για τις υπηρεσίες του και παραμένει μέχρι σήμερα άγνωστο… [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αντιπροέδρου]] Τριάντα δεύτερα, κύριε Πρόεδρε. …εάν του έχουν καταβληθεί τα παραπάνω χρήματα ή κάποιο άλλο ποσό, εάν τα δημοσιεύματα είναι αληθή. Δεν το γνωρίζω. Επίσης, στις 18 Ιανουαρίου 2016 εγκρίθηκαν από τον Γενικό Γραμματέα του Υπουργείου σας 800.000 ευρώ για την ανάθεση σε διακεκριμένους εμπειρογνώμονες του συμβουλευτικού έργου της Κυβέρνησης, στη διαπραγμάτευση της χώρας με τους εταίρους. Κατά συνέπεια, τα ερωτήματα τα οποία σας βάζω, κύριε Υπουργέ, είναι: Αληθεύουν αυτά τα δημοσιεύματα; Έχει κάποιου είδους επίσημη σχέση με την Κυβέρνηση ή το Υπουργείο Οικονομικών με σύμβαση ή κάτι άλλο ο κ. Κιμ Γκλεν; Εάν ναι, παρακαλώ να τα καταθέσετε στα Πρακτικά. Εάν όχι, για ποιο το ελληνικό δημόσιο εμφανίζεται να του καταβάλλει έξοδα ημερήσιας αποζημίωσης, ξενοδοχείου και αεροπορικών εισιτηρίων; Πόσα χρήματα έχουν καταβληθεί από το ελληνικό δημόσιο προς τον κ. Κιμ Γκλεν συνολικά, αλλά και κατ' είδος από την 25η Ιανουαρίου μέχρι σήμερα; Ποια θέματα χειρίζεται ως ιδιώτης που συνοδεύει τον Υπουργό Οικονομικών και τον Πρωθυπουργό; Υπάρχει έστω και κάποια σύμβαση ή ρήτρα εμπιστευτικότητας και εχεμύθειας για τα ιδιαιτέρως ευαίσθητα θέματα του ελληνικού δημοσίου που χειρίζεται; Τέλος - και ευχαριστώ, κύριε Πρόεδρε, για την ανοχή σας - πώς διασφαλίζεται ότι ένας ξένος ιδιώτης εργάζεται για τα συμφέροντα του ελληνικού δημοσίου, ενώ είναι βέβαιον πως ο συγκεκριμένος κύριος έχει και παράλληλες εργασίες και δραστηριότητες, που δεν τις ξέρουμε, αλλά τις έχει; Έχουν αντικρουόμενα συμφέροντα ή όχι με τα συμφέροντα του ελληνικού δημοσίου;
Κύριε Υπουργέ, έχετε τον λόγο.
Σας ευχαριστώ, κύριε συνάδελφε. Θέλω να σας πω ότι ήταν πάρα πολλές οι ερωτήσεις, για να απαντήσω σε τρία λεπτά, οπότε θα χρησιμοποιήσω και τη δευτερολογία μου, αν δεν προλάβω να απαντήσω σε όλα. Πρέπει να σας πω ότι αυτή η Ελληνική Κυβέρνηση έχει μεγάλη εμπιστοσύνη στο δημόσιο και στους δημόσιους υπαλλήλους. Αν ο κόσμος που μας ακούει, έβλεπε πόσοι υπηρεσιακοί είναι στο δικό μου γραφείο και πόσο σκληρά δουλεύουν, και νομικοί και οικονομολόγοι και άλλοι, θα ήταν εντυπωσιασμένος και ίσως θα άλλαζε τη γνώμη που υπάρχει για τον δημόσιο τομέα. Παρ' όλα αυτά, υπάρχουν πολλά θέματα - οικονομικά, νομικά, χρηματοοικονομικά - που χρειάζεται οποιαδήποτε κυβέρνηση πιο εξειδικευμένες γνώσεις και γι' αυτό χρειάζεται να έχουμε και εμείς συμβούλους. Η διαφορά σε αυτή την Κυβέρνηση είναι ότι το καλοκαίρι υπήρχε μια ΠΝΠ που έβαζε ένα πλαίσιο που μπορούσε το ΚΥΣΟΙΠ να αναθέσει έργα που είναι ή εμπιστευτικά ή έκτακτα, που χρειάζονται εξειδικευμένες γνώσεις για τις αγορές, για τα νομικά, για τα οικονομικά ζητήματα, που είχαν σχέση με την υποστήριξη της διαπραγμάτευσης, που οι δαπάνες θα καλύπτονταν από τον προϋπολογισμό. Όπως θα ξέρετε, την προηγούμενη εβδομάδα υπήρχε μια τροπολογία που έκανε πιο ξεκάθαρες αυτές τις διατάξεις. Με μεγάλη διαφάνεια λέει ότι θα αναθέτουμε στο μέλλον με την απόφαση του ΚΥΣΟΙΠ, με τη δική μου υπογραφή και βεβαίως του Αντιπροέδρου της Κυβέρνησης και του Προέδρου του ΚΥΣΟΙΠ και του αρμοδίου Υπουργού, κάποιο έργο που χρειάζεται. Νομίζω ότι αυτό είναι σημαντικό. Στη δευτερολογία θα σας κάνω, αν θέλετε, συγκρίσεις πώς δούλευαν και τι έργα ανέθεταν οι προηγούμενες κυβερνήσεις. Θέλω να πω ως προς την πρώτη ερώτηση ότι δεν έχουμε αναθέσει στον Γκλεν Κιμ ως πρόσωπο, αλλά στο γραφείο που έχει. Δηλαδή, μαζί με αυτή την ΠΝΠ έχει σύμβαση μετά από το καλοκαίρι. Το αναθέτουμε στο γραφείο του. Ο κ. Γκλεν Κιμ έχει μια τεράστια εμπειρία και σε χώρες της Ασίας και στην Ισλανδία σε πάρα πολλά ζητήματα στις κεφαλαιαγορές. Είναι η γνώση του συγκεκριμένη. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Δώστε μου και εμένα ένα λεπτό, κύριε Πρόεδρε. Εδώ υπάρχει μια συζήτηση αν έπρεπε να γίνει ανά έργο, όπως θα χρειαστεί στο μέλλον, να γίνονται αναθέσεις - “PRICE WΑΤERHOUSE”, “TOUCHE”, “ERNST & YOUNG” - και να πάρεις ένα πακέτο, που συνήθως είναι αρκετά ακριβοπληρωμένο ή αν είναι καλύτερο να έχεις ένα τέτοιο γραφείο, που ανά πάσα στιγμή, εκτός από το παραδοτέο σε μορφή έκθεσης γι' αυτό ή για εκείνο το θέμα, να μπορείς να έχεις κάποιον που να μπορεί να σε συμβουλεύει σε πάρα πολύ δύσκολα πράγματα, από την ανακεφαλαιοποίηση των τραπεζών μέχρι τα κόκκινα δάνεια, μέχρι τη διαπραγμάτευση για το χρέος, μέχρι τη διαπραγμάτευση για πολλά άλλα ζητήματα. Νομίζω ότι έχουμε κάνει μια πολύ καλή επιλογή. Ο τρόπος που το κάνουμε έχει πολύ μεγαλύτερη διαφάνεια και θα σας εξηγήσω σε σχέση με το πώς γινόταν στο παρελθόν. Νομίζω ότι, αν ήθελα κάτι να σας πω και να σας μιλήσω με ειλικρίνεια, θα ήταν ότι ένα από τα αγαπημένα μου αστυνομικά μυθιστορήματα είναι του Αμερικανού Μόσλευ, το «Always Outnumbered, Always Outgunned», που σημαίνει στα ελληνικά ότι αισθάνομαι πολλές φορές ότι απέναντί μου έχω ανθρώπους που είναι πιο πολλοί και με περισσότερα όπλα. Πρέπει να σας πω ότι η εικόνα που έχω εγώ, παρ' όλες τις καλές κουβέντες που έχω πει και που τις πιστεύω για τον δημόσιο τομέα, είναι ότι πολλές φορές στη διαπραγμάτευση, για παράδειγμα, με το ΔΝΤ, τα όπλα και οι άνθρωποι που έχουν ανά πάσα στιγμή για τη διαπραγμάτευση είναι περισσότερα. Το πρόβλημα της Ελληνικής Κυβέρνησης, παρ' όλο που προσπαθεί να κάνει μεγάλες οικονομίες και να μην αναθέτει έργα σε μεγάλους οίκους χωρίς σοβαρό λόγο, είναι ότι πολλές φορές, όπως το έχω αισθανθεί στη διαπραγμάτευση, η απέναντι μεριά είχε περισσότερα όπλα και περισσότερα πρόσωπα γι' αυτή τη διαπραγμάτευση.
Έχετε τον λόγο, κύριε Κακλαμάνη.
Κύριε Πρόεδρε, εάν δεν ήμουν μέσα σε αυτή την Αίθουσα από το 1990 και αν δεν ήμουν Αντιπρόεδρος της Βουλής - δύο πράγματα που μου επιβάλλουν να σέβομαι τον θεσμό - και για λόγους ευγενείας απέναντι στο πρόσωπο του κυρίου Υπουργού, λογικά θα έπρεπε αυτή τη στιγμή να αποχωρήσω της Αιθούσης. Μετά από οκτώ αναβολές - γιατί οκτώ αναβολές έγιναν επί Υπουργίας του κ. Τσακαλώτου μέχρι να έρθει η σημερινή ημέρα για να μην μου απαντήσει - δεν μου απαντήσατε, κύριε Υπουργέ, σε καμμία ερώτηση. Εγώ δεν σας εγκάλεσα ότι κάνατε αδιαφανή σύμπραξη. Ειδικά σε εσάς δεν θα το έλεγα ποτέ αυτό. Ούτε σας είπα αν εμπιστεύεστε ή δεν εμπιστεύεστε τους υπαλλήλους του ελληνικού δημοσίου. Εγώ σας έκανα επτά πολύ συγκεκριμένα ερωτήματα. Δεν μου απαντήσατε σε κανένα, ούτε σε ένα. Σας ζήτησα αριθμούς. Σας ζήτησα ποσά. Σας είπα να τα καταθέσετε στα Πρακτικά. Κάνετε σαν να μην ακούσατε τι σας ρώτησα. Το μόνο συγκεκριμένο που είπατε, αλλά που επιβεβαιώνει, δυστυχώς, τους φόβους μου, είναι για την Πράξη - όπως είπατε, την ΠΝΠ - της 31ης Ιουλίου, την οποία προσφάτως τροποποιήσατε εν μέρει. Είπατε ότι με βάση αυτή την ΠΝΠ της 31ης Ιουλίου υπογράψατε σύμβαση με το γραφείο του κ. Κιμ Γκλεν. Παρακαλώ, καταθέστε τη σύμβαση στα Πρακτικά, για να δούμε με τι ποσό. Αυτό σας ζήταγα. Όμως, θέλετε να μου πείτε ότι από τον Ιανουάριο μέχρι την 31η Ιουλίου, που υπογράψατε τη σύμβαση με το γραφείο του κ. Κιμ Γκλεν, αυτός ο φιλέλλην και το γραφείο του εδούλευαν δωρεάν για το ελληνικό δημόσιο; Αυτό θέλετε να μας πείτε; Εάν είναι έτσι, εγώ από τη στιγμή που θα μου το πείτε εσείς θα το πιστέψω και θα το δεχτώ. Όμως, μου φαίνεται εξαιρετικά περίεργο επί οκτώ μήνες να δουλεύει ένα ολόκληρο γραφείο, δίδοντάς σας μάλιστα τόσο πολύτιμες συμβουλές, όπως είπατε, τζάμπα, δωρεάν. Ε, τότε αυτόν να τον χρησιμοποιήσουν και άλλα Υπουργεία, αφού αγαπάει τόσο πολύ τη χώρα μας. Θα κερδίσουμε πολλά λεφτά. Παρακαλώ, λοιπόν, πάρα πολύ στη δευτερολογία σας, πρώτον, να μου καταθέσετε ό,τι έχετε στα χέρια σας και κυρίως τη σύμβαση που είπατε ότι υπογράψατε μετά την 31η Ιουλίου, με βάση την πρώτη ΠΝΠ που τροποποιήθηκε, όπως είπαμε, και ό,τι άλλα παραστατικά έχει αυτός ο κύριος. Διότι τότε μου είπε ψέματα ο κ. Βαρουφάκης, ο οποίος μου είπε ότι πληρωνόταν τα ημερήσια έξοδά του, τα ξενοδοχεία του και όλα αυτά. Τα θέλουμε. Τα αναρτήσατε στη «ΔΙΑΥΓΕΙΑ», χωρίς ποσά όμως δίπλα. Γιατί δεν βάλατε ποσά για να δω που έμενε; Στο «Four Seasons» έμενε ο κ. Κιμ Γκλεν; Πήγαινε business class; Πόσα είναι αυτά τα ποσά, έστω και αυτά που δεν είναι αμοιβή; Αυτά σας ζητάω εδώ και έναν χρόνο και δεν τα φέρνετε στη Βουλή. Σας παρακαλώ πάρα πολύ, γιατί από εσάς έχω ηυξημένες απαιτήσεις, λόγω σεβασμού προς το πρόσωπό σας. Θέλω, σε ό,τι είστε σήμερα πρόχειρος να μου απαντήσετε, να το απαντήσετε και να δεσμευθείτε ότι μέχρι την Παρασκευή θα στείλετε στα Πρακτικά της Βουλής και τη σύμβαση και ό,τι άλλα παραστατικά έχετε.
Κύριε Υπουργέ, έχετε τον λόγο.
Νομίζω, κύριε συνάδελφε, ότι αδικήσατε και εμένα και τον κ. Κιμ. Αδικήσατε εμένα, γιατί απάντησα σε συγκεκριμένες ερωτήσεις. Είπα ότι είναι σύμβουλος και είναι δικός μου, όχι του Πρωθυπουργού, ούτε κάποιου άλλου. Έχει βοηθήσει βέβαια μέσω εμού και άλλους Υπουργούς. Απάντησα για τον συγκεκριμένο τρόπο με τον οποίο υπάρχει η σύμβαση. Απάντησα για ποια θέματα ασχολείται, που είναι μέσα στις ερωτήσεις σας. Άρα με αδικείτε με το σαρκασμό και την ειρωνεία σας ότι είναι τόσο φιλέλληνας. Πρέπει να σας πω ότι δεν είναι σπάνια πρακτική οι άνθρωποι να δουλεύουν pro bono και μετά, επειδή δείχνουν ένα ενδιαφέρον, να παίρνουν και μία σύμβαση. Δεν είναι σπάνιο πράγμα. Πρέπει να σας πω ότι είναι και συνηθισμένη πρακτική.
Τι ποσό αναφέρει η σύμβαση;
Και δεν είναι και σπάνιο πράγμα κάποιος να αγαπάει μια χώρα και να θέλει να τη βοηθήσει. Δεν είναι τόσο σπάνιο!
Μάλιστα!
Ας μην έχουμε αυτήν την απαξιωτική αξιακή θέση, γιατί μας ακούνε και νέοι άνθρωποι και θα θεωρούν ότι υπάρχουν μόνο συμβάσεις που είναι με χρηματικό ποσό. Υπάρχει τώρα αυτή η σχέση. Το ΚΥΣΟΙΠ το έκανε πολύ ξεκάθαρο. Και αυτό ψηφίσαμε, ότι δηλαδή υπάρχουν συμβάσεις που για λόγους έκτακτης ανάγκης ή εμπιστευτικότητας μπορεί να τις αναθέσει το ΚΥΣΟΙΠ. Με αυτόν τον τρόπο έγινε. Δεν νομίζω ότι είναι κάτι τρομερό. Σε σχέση με αυτό που λέτε, ότι δηλαδή έχετε αυτήν την ιστορία ως Πρόεδρος - την οποία και εγώ σέβομαι - , πρέπει να σας πω ότι δεν είδα να υπάρχουν όλες αυτές οι συμβάσεις. Ξέρετε για πόσα εκατομμύρια μιλάμε για το PSI και σε πόσους οίκους; Τις έχετε δει αυτές; Είναι στα Πρακτικά της Βουλής;
Έκανα αυστηρότερο έλεγχο τότε!
Ξέρετε ότι στις τράπεζες το 2014 στην ανακεφαλαιοποίηση είχαμε δαπάνες 14,4 εκατομμύρια και εμείς το 2015 είχαμε 1 εκατομμύριο; Το ξέρετε ότι μέσα από το ΤΑΙΠΕΔ Υπουργοί αποφάσιζαν για συγκεκριμένους συμβούλους και μετά σε κάθε ιδιωτικοποίηση πληρωνόντουσαν εκ των υστέρων μέσα από τα χρήματα του ΤΑΙΠΕΔ;
Κύριε Πρόεδρε, με συγχωρείτε, αλλά εγώ θα φύγω. Εγώ ήρθα και ρώτησα άλλα πράγματα.
Γιατί να φύγετε; Τώρα που απαντάται η ερώτηση θα φύγετε;
Όχι, κύριε Πρόεδρε, απαντάω συγκεκριμένα….
Υποτιμάει τη νοημοσύνη μου ο κύριος Υπουργός. Εγώ δεν ρώτησα να μου απαντήσει σ' αυτά που μου λέει τώρα. Μπορείτε να καταθέσετε τη σύμβαση;
Αυτό λέω! Αυτό δεν είναι ερώτηση. Αυτό είναι κάτι που ζητάτε!
Δεν είναι κάτι που ζητώ. Το ανέγνωσε ο Πρόεδρος! Είναι ερώτηση και αίτηση κατάθεσης εγγράφων!
Σας απάντησα!
Παρακαλώ, λοιπόν, να καταθέσετε τη σύμβαση!
Εάν θέλετε να κάνουμε έναν ήρεμο διάλογο, να τον κάνουμε.
Με δουλεύετε τώρα;
Νομίζω ότι είπα ό,τι χρειάζεται να πω!
Εντάξει!
Κύριε Υπουργέ, τελειώσατε;
Ε, ναι! Απαντάω με τον ίδιο τρόπο που μου μιλάει! Και λυπάμαι γι' αυτό!
Σας ευχαριστώ.
Εντάξει! Θα απευθυνθώ με εισαγγελική εντολή για να πάρω τη σύμβαση.
Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, τριάντα δύο μαθήτριες και μαθητές και πέντε εκπαιδευτικοί συνοδοί τους από το 2ο Δημοτικό Σχολείο Αρχαγγέλου Ρόδου και το 3ο Δημοτικό Σχολείο Αφάντου Ρόδου. Η Βουλή σάς καλωσορίζει. [[Χειροκροτήματα απ' όλες τις πτέρυγες της Βουλής]] Και τώρα προχωράμε στην ενδέκατη με αριθμό 429/19-1-2016 επίκαιρη ερώτηση δεύτερου κύκλου του Βουλευτή Β΄ Αθηνών του Ποταμιού κ. Θεοχάρη Θεοχάρη προς τον Υπουργό Οικονομικών, σχετικά με την επίλυση του προβλήματος του Ομίλου «ΑΣΠΙΣ» και τον προσδιορισμό του χρονοδιαγράμματος της καταβολής των αποζημιώσεων των δικαιούχων ασφαλισμένων. Κύριε Θεοχάρη, έχετε τον λόγο και σας παρακαλώ να δώσετε το παράδειγμα μιας άψογης τήρησης του χρόνου.
Σας ευχαριστώ, κύριε Πρόεδρε. Θα προσπαθήσω, αν και ερχόμαστε να συζητήσουμε μια επίκαιρη ερώτηση η οποία δεν είναι πια επίκαιρη. Δυστυχώς! Έχει πάψει από καιρό να είναι επίκαιρη. Προσπαθήσαμε να σεβαστούμε την υποχρέωση για διαπραγμάτευση, αλλά θα πρέπει να υπάρχει και λίγος σεβασμός στην κοινοβουλευτική διαδικασία. Κάναμε μια ερώτηση για τα θέματα της «ΑΣΠΙΣ», γιατί έχουν περάσει επτά χρόνια από το 2009, οπότε και ανακλήθηκε η άδεια λειτουργίας της. Πάνω από διακόσιες χιλιάδες οικογένειες βρίσκονται ουσιαστικά σε ομηρία, περιμένοντας τι θα γίνει τελικά με τις ασφαλισμένες αποταμιεύεις τους και αν, τέλος πάντων, θα αποζημιωθούν κάποια στιγμή. Η ερώτησή μου αφορούσε τις ενέργειες στις οποίες προτίθεται να προβεί το Υπουργείο, προκειμένου να ανακληθεί η ισχύς του πίνακα των δικαιούχων. Ωστόσο, η ερώτηση είναι παντελώς άκαιρη, κύριε Πρόεδρε, καθότι από τις 18 Ιανουαρίου 2016 και με τις συνεχείς αναβολές, έχει ήδη λήξει η προθεσμία για ανακοπή κατά του πίνακα των δικαιούχων. Δεν μπορεί να συζητάμε επίκαιρες ερωτήσεις για πράγματα που δεν ισχύουν. Να θυμίσω, λοιπόν, ότι ο πίνακας έχει συμπεριλάβει σαράντα χιλιάδες από τα συνολικά διακόσιες είκοσι χιλιάδες συμβόλαια, αφήνοντας το 80% των ανθρώπων εκτός. Πρόκειται για ένα σοβαρό ζήτημα και δεν μπορούσε και κανένας να προσβάλει αυτόν τον πίνακα. Καταλαβαίνετε, λοιπόν, ότι εκατόν ογδόντα χιλιάδες άνθρωποι είναι σε δυσκολία, γιατί είδαν τις αποταμιεύσεις τους να χάνονται και δεν μπορούν να επωμιστούν το κόστος αυτής της διαδικασίας, όπως βέβαια και το χρονικό διάστημα των σαράντα πέντε ημερών για να γίνουν όλες αυτές οι διαδικασίες από τους δικηγόρους, οι οποίοι κατά τεκμήριο παίρνουν πολλές υποθέσεις μαζί. Οι δικαιούχοι, λοιπόν, των απαιτήσεων από τα συμβόλαια της «ΑΣΠΙΣ ΠΡΟΝΟΙΑ» βρίσκονται στον έβδομο χρόνο της αβεβαιότητας και η λύση πρέπει πλέον να δοθεί άμεσα. Ρωτάμε, λοιπόν, τον κύριο Υπουργό, σε ποιες ενέργειες προτίθεστε να προχωρήσετε ως Υπουργείο, προκειμένου να συνδράμετε στην επίλυση του Ομίλου «ΑΣΠΙΣ ΠΡΟΝΟΙΑ»; Όπως σας είπα, πολλά πράγματα έχουν παρέλθει, πράγμα το οποίο όμως, εδώ και έξι πλέον χρόνια έχει ταλαιπωρήσει εκατοντάδες χιλιάδες οικογένειες πλήττοντας τον κλάδο της ιδιωτικής ασφάλισης και τους επαγγελματίες του, αλλά και την ελληνική οικονομία, με δεδομένη ιδίως την παρέλευση προθεσμίας ανακοπής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Ποιες ενέργειες έχουν προσδιορισθεί και ποιο είναι το χρονοδιάγραμμα της καταβολής των αποζημιώσεων των δικαιούχων από την περιουσία των υπό εκκαθάριση εταιρειών, αλλά και από το εγγυητικό κεφάλαιο ζωής βάσει του ν.3867/2010; Σας ευχαριστώ.
Κι εμείς ευχαριστούμε. Ορίστε, κύριε Υπουργέ, έχετε τον λόγο για τρία λεπτά.
Κύριε Θεοχάρη, έχω εδώ τον πίνακα από τον εκκαθαριστή. Οι αριθμοί είναι λίγο διαφορετικοί απ' αυτούς που λέτε - δεν έχει τεράστια σημασία - και θα το καταθέσω και στα Πρακτικά, πιο πολύ για να εξηγήσω τη σύνθεση των αριθμών, πιο πολύ από τους απόλυτους αριθμούς και πόσα μη αναγγελθέντα συμβόλαια είχαμε. Πολύ μεγάλο ποσοστό - που δεν είναι 80%, είναι λίγο λιγότερο, αλλά δεν είναι αυτή η ουσία - είναι για πολύ μικρά ποσά. Προφανώς ότι οι άνθρωποι δεν πήγαν να πουν «και εγώ θέλω να μετέχω σ' αυτό», γιατί ήταν μικρό το ποσό και εάν βάλεις τα δικαστικά έξοδα μέσα, ίσως δεν άξιζε το κόπο. Ένα πράγμα για το οποίο με ρωτάτε, δηλαδή τι μπορούμε να κάνουμε σ' αυτήν την περίπτωση αλλά και σε άλλες περιπτώσεις, είναι να δούμε αυτό το ποσό, τα δικαστικά έξοδα, που ίσως για μικρά ποσά δεν αξίζει τον κόπο να μπεις σ' αυτή τη διαδικασία. Τώρα, για τα συμβόλαια που αναγγέλθηκαν και δεν περιλαμβάνονται στον πίνακα, πρέπει να σας πω ότι ο εκκαθαριστής ισχυρίζεται ότι πολλά απ' αυτά είναι επενδυτικά κεφάλαια, οπότε θα μπορούν να έχουν συμμετοχή όταν θα γίνει η κοινή εκκαθάριση και όχι η ασφαλιστική εκκαθάριση, άρα αυτά είναι στο δεύτερο. Θεωρώ ότι δεν ήταν πολλά τα πράγματα που θα μπορούσαμε να κάνουμε. Νομίζω ότι όλα έγιναν με βάση τον νόμο. Δεν έχω - ούτε καταλαβαίνω από την ερώτησή σας ότι υπάρχει - κάποια κριτική ότι δεν έγινε με τον σωστό τρόπο όλη αυτή η διαδικασία, που ο καθένας είχε χρόνο να πει ότι θέλει να συμμετέχει και ότι έχει κι αυτός απαιτήσεις από τον εκκαθαριστή. Πρέπει να σας πω ότι το μόνο ζήτημα που θα μπορούσαμε να ξανασκεφθούμε είναι γι' αυτόν που έχει τελειώσει η υπόθεσή του, αν θα μπορούσε να πάρει τα χρήματα πιο μπροστά. Όπως καταλαβαίνετε, όμως, αυτή η διαδικασία έχει μια δυσκολία, γιατί εάν είναι υποθέσεις που δεν έχουν τελειώσει, δεν ξέρεις πόσα λεφτά θα χρειαστούν, οπότε δεν είναι εύκολο να πληρώσω εσάς, εάν δεν ξέρω τι θα μου βγάλει ο εκκαθαριστής από όλες τις άλλες υποθέσεις. Εκεί, όμως, υπάρχει ένα ζήτημα που μπορούμε να κοιτάξουμε. Άρα κοιτάμε και το θέμα των δικαστικών εξόδων που χρειάζεται κάποιος για να συμμετέχει σε μια τέτοια διαδικασία. Κοιτάζουμε κι αυτό, το εάν μπορεί να είναι πιο γρήγορη η διαδικασία γι' αυτούς που έχει αποφασισθεί πόσο ποσό δικαιούνται, αλλά πέρα απ' αυτό, δεν μπορώ να σας πω ότι είδα και ενημερώθηκα ότι έπρεπε να ξεκινήσουμε από την αρχή σε κάτι στη διαδικασία, γιατί θα δημιουργούσε πάρα πολλά προβλήματα και πάρα πολλές καθυστερήσεις για τους ανθρώπους που έβαλαν το όνομά τους και είπαν «και εγώ χρειάζεται να συμμετέχω σ' αυτή τη διαδικασία».
Ορίστε, κύριε Θεοχάρη, έχετε τον λόγο.
Κύριε Πρόεδρε, σας ευχαριστώ. Κύριε Υπουργέ, το πρόβλημα είναι πολύπλοκο. Θεωρώ ότι είναι κυνισμός να βλέπουμε, να συζητάμε και να λέμε: «Τι να κάνουμε; Αυτοί οι άνθρωποι είχαν μικρά ποσά και δεν μπορούν να κινήσουν τις διαδικασίες, γιατί μόνο τα κόστη θα τους είναι πολύ μεγάλα». Εδώ πρέπει να δώσουμε λύση με γνώμονα αυτούς τους ανθρώπους, οι οποίοι έχουν βάλει έστω κι αυτά τα ποσά και έχουν ανάγκη την αποζημίωση. Δεν θα είμαι εγώ που θα σας κάνω μάθημα - το ξέρετε πολύ καλύτερα από μένα - σε τι κατάσταση βρίσκεται ο ελληνικός λαός και πώς αυτά τα ποσά μπορεί να είναι σημαντικά γι' αυτούς τους ανθρώπους. Αυτήν τη στιγμή, όμως, μιλάμε για ανθρώπους στους οποίους - και αναγνωρίζω ότι δεν είναι πρόβλημα που το δημιουργήσατε εσείς, είναι διαχρονικό το πρόβλημα της ιδιωτικής ασφάλισης, αλλά είστε ο αρμόδιος Υπουργός αυτή τη στιγμή και έχετε μπροστά σας αυτό το ζήτημα - πουλήθηκαν ως ασφαλιστικά αυτά τα προϊόντα. Αυτοί οι άνθρωποι δεν κατάλαβαν ότι έχουν επενδυτικά προϊόντα. Δεν μπορούμε να δεχόμαστε έτσι, αβρόχοις ποσί, αυτό που λέει ο εκκαθαριστής ότι μιλάμε δηλαδή για επενδυτικά προϊόντα. Και τίποτα δεν θα πάρουν, γιατί σας λέω εγώ ότι όταν πάμε στην κοινή εκκαθάριση δεν θα υπάρχει ούτε ένα ευρώ, γιατί τα χρήματα δεν φτάνουν ούτε για την ασφαλιστική εκκαθάριση. Συνεπώς, αυτοί οι άνθρωποι σας λέω ότι θα πάρουν μηδέν, κατά τη διαδικασία της κοινής εκκαθάρισης. Άρα εδώ τίθεται ένα ζήτημα εποπτείας της πολιτείας και κοροϊδίας αυτών των ανθρώπων. Πρέπει να κάτσετε στο ίδιο τραπέζι εσείς από το Υπουργείο, η Τράπεζα της Ελλάδος με τη ΔΕΙΑ, η Ένωση Ελληνικών Ασφαλιστικών Εταιρειών, οι εκκαθαριστές και να βρείτε μια διαδικασία με την οποία θα μπορέσετε να λύσετε αυτό το πρόβλημα. Το ουσιαστικό ζήτημα - αν θέλετε - για να μπορέσουμε να ενεργοποιήσουμε επιτέλους και τον ν.3867/2010 για το εγγυητικό κεφάλαιο και να υπάρξει έστω και μερική αποζημίωση σε τέτοιου είδους περιπτώσεις, για να πάω και λίγο στο γενικότερο ζήτημα, είναι η εύρεση χρηματοδότησης του εγγυητικού κεφαλαίου. Η χρηματοδότηση αυτή με έκδοση ομολόγων μέχρι του ποσού των 200 εκατομμυρίων, η οποία είναι θεωρητικά δυνατή, σκοντάφτει στο γεγονός ότι από τις υποχρεώσεις μας δεν μπορεί το Δημόσιο να μπει εγγυητής. Συνεπώς, πρέπει και πάλι να καλέσετε τις ασφαλιστικές εταιρείες να δείτε μήπως, ενδεχομένως, μπορούν αυτές να εγγυηθούν να πάει το εγγυητικό κεφάλαιο σε ένα τραπεζικό δανεισμό, για να μπορέσει να ξεκινήσει και μια διαδικασία αποζημίωσης κάποιων ανθρώπων αυτήν τη στιγμή. Διότι, βλέπουμε ότι έχουμε εγκλωβισμένους ανθρώπους με τις αποταμιεύσεις μιας ζωής. Κύριε Υπουργέ, πρέπει να καταλάβετε ότι μιλάμε για ανθρώπους των οποίων οι αποταμιεύσεις μιας ζωής πήγαν στράφι και κάτι πρέπει να πούμε σε αυτούς τους ανθρώπους. Δεν μπορούμε να τους κλείνουμε, να τους μεταφέρουμε μεταξύ Άννα και Καϊάφα και να νίπτουμε τας χείρας μας ως Πόντιοι Πιλάτοι, λέγοντας «εμείς τι να κάνουμε; Ακολουθήθηκε ο νόμος και οι διαδικασίες». Το πρόβλημά τους είναι υπαρκτό. Είναι οικογένειες με προβλήματα και οικογένειες, οι οποίες είναι στη δύση της ζωής τους, που δεν έχουν τρόπο αντιμετώπισης αυτού του ζητήματος. Πρέπει να το δείτε πιο θετικά. Ευχαριστώ.
Ευχαριστούμε κι εμείς. Τον λόγο έχει ο κύριος Υπουργός.
Ευχαριστώ, κύριε Πρόεδρε. Νομίζω ότι το είπα, αλλά για να είμαι και πάλι ξεκάθαρος, δεν είναι ο Υπουργός Οικονομικών που λέει αν είναι επενδυτικό προϊόν ή όχι, είναι ο εκκαθαριστής. Άρα, δεν μπορώ εγώ να κάνω κάποια παρέμβαση σε αυτό το σκέλος και να πω «όχι, αυτά δεν είναι επενδυτικά». Σε σχέση με το σκέλος του ερωτήματος που αφορά το εγγυητικό κεφάλαιο ζωής, θέλω να πω ότι ο νόμος ως έχει προβλέπει ότι μετά τη λήξη της ασφαλιστικής εκκαθάρισης, αφού ρευστοποιηθεί το σύνολο της περιουσίας της επιχείρησης, ικανοποιούνται σύμμετρα οι ασφαλισμένοι. Στην περίπτωση που η περιουσία δεν είναι επαρκής για την ικανοποίηση των απαιτήσεων στο 100% από το εναπομείναν υπόλοιπο, θα καταβάλει το 70% το εγγυητικό κεφάλαιο ζωής. Εξάλλου, αν δεν κάνω λάθος, επειδή ήσασταν και ο εισηγητής από τη μεριά του Ποταμιού στο «Solvency II», κάνουμε μεγάλες προσπάθειες για να μην ξαναφτάσουμε σε αυτήν την περίπτωση. Έτσι δεν είναι; Το ξέρετε, δηλαδή, ότι έχουμε τη μείωση του κινδύνου για μια ασφαλιστική να μην μπορεί να ανταποκριθεί στις υποχρεώσεις της; Έχουμε διάφορα πράγματα που - δεν θυμάμαι κιόλας - αλλά νομίζω ότι τα ψηφίσατε και εσείς. Κάναμε διάφορα πράγματα για να μην φτάσουμε σε αυτήν την περίπτωση.
Από εδώ και πέρα.
Ό,τι πρέπει το Υπουργείο Οικονομικών να ακούσει, όποια αιτήματα και για ποιους λόγους δεν έκαναν την αίτηση, εμείς να το κάνουμε, αλλά να ξέρετε ότι δεν μπορεί ο Υπουργός Οικονομικών να πάει πάνω και να πει στον εκκαθαριστή «κάνε εκείνο και τούτο», όταν έχει ακολουθήσει όλες τις νόμιμες διαδικασίες. Ευχαριστώ.
Ευχαριστούμε κι εμείς. Θα συζητηθεί η δέκατη με αριθμό 408/18-1-2016 επίκαιρη ερώτηση δεύτερου κύκλου του Βουλευτή Αρκαδίας της Δημοκρατικής Συμπαράταξης ΠΑΣΟΚ - ΔΗΜΑΡ κ. Οδυσσέα Κωνσταντινόπουλου προς τον Υπουργό Οικονομικών, σχετικά με την πρόοδο των έργων αξιοποίησης του πρώην αεροδρομίου του Ελληνικού. Κύριε Κωνσταντινόπουλε, έχετε τον λόγο.
Ευχαριστώ, κύριε Πρόεδρε. Έχουμε συναντηθεί πολλές φορές οι δυο μας, χωρίς τον Υπουργό, αλλά τέλος καλό, όλα καλά. Ελπίζω ο Υπουργός σήμερα να μας δώσει απαντήσεις για το θέμα της αξιοποίησης του Ελληνικού. Αρχίζω με την απάντηση που έδωσε λίγες ημέρες πριν ο ίδιος ο Υπουργός, στέλνοντας απάντηση στους Βουλευτές του ΣΥΡΙΖΑ, στις 24-11-2015. Είναι η απάντηση που στέλνει προς τους Βουλευτές του ΣΥΡΙΖΑ για το θέμα του Ελληνικού. Στις 11 του μηνός είχα καταθέσει πρώτη φορά την επίκαιρη ερώτηση, κύριε Υπουργέ. Έχουμε 28 σήμερα. Λέτε ότι διενεργεί το Ελεγκτικό Συνέδριο προ συμβατικό έλεγχο νομιμότητας σε όλες τις συμβάσεις αξιοποίησης του ΤΑΙΠΕΔ. Για την περίπτωση του διαγωνισμού αξιοποίησης του Ελληνικού εκδόθηκε η απόφαση 308/7-11-2014, η οποία ήταν θετική απ' ό,τι καταλαβαίνω, κύριε Υπουργέ, όπως το γράφετε. Άρα, σε πρώτη φάση στις 24-11-2015 μας λέτε ότι η διαδικασία αυτή έχει προχωρήσει κι έχει περάσει από το Ελεγκτικό Συνέδριο και παράλληλα, ενημερώνετε ότι η τελική σύμβαση πώλησης των μετοχών του ΤΑΙΠΕΔ και της «LAMDA DEVELOPMENT ΑΕ» πρόκειται να έρθει προς επικύρωση στη Βουλή. Πρώτο ερώτημα, κύριε Υπουργέ, καθαρό ερώτημα: Έχουν περάσει τρεις μήνες από τότε, όσο από την ερώτησή μου. Θα φέρετε άμεσα τη σύμβαση αυτή στη Βουλή; Και γιατί το λέω αυτό; Κατά την άποψή μου, αλλά κι απ' ό,τι ακούω κι από την Κυβέρνηση, θέλετε να προχωρήσετε τις επενδύσεις. Για την επένδυση του Ελληνικού, με βάση όχι τι λέει η εταιρεία, αλλά τι λέει ο ΙΟΒΕ, τον οποίο κι εσείς τώρα τελευταία απ' ό,τι ξέρω χρησιμοποιείτε, θα ήθελα να σας πω μερικά στοιχεία. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Πρώτον, η συμβολή στο ΑΕΠ της χώρας, με βάση της σχετική μελέτη του ΙΟΒΕ, θα ανέλθει στο 2%. Θα δημιουργηθούν άμεσα δέκα χιλιάδες νέες θέσεις εργασίας, κατά την πρώτη πενταετία όπου θα πραγματοποιούνται οι κατασκευαστικές εργασίες και θα προστίθενται δύο χιλιάδες κάθε χρόνο. Λέει ο ΙΟΒΕ για εβδομήντα χιλιάδες περίπου άμεσες νέες θέσεις εργασίας. Θα έχουμε έσοδα για τα ασφαλιστικά ταμεία και για το ελληνικό δημόσιο. Πραγματικά πιστεύω ότι αυτή η κίνηση θα είναι ο κράχτης των ξένων επενδύσεων, γιατί η χώρα θα προχωρήσει σε μια πολύ μεγάλη επένδυση, στην οποία δεν έχουμε μόνο ελληνικά κεφάλαια αλλά και ξένα κεφάλαια. Σας παρακαλώ να μου απαντήσετε εάν προτίθεται η Κυβέρνηση, όπως λέτε στην ερώτησή σας, να φέρει άμεσα τη σύμβαση στη Βουλή.
Κύριε Υπουργέ, έχετε τον λόγο.
Ευχαριστώ για την ερώτηση, κύριε συνάδελφε. Έχουμε διάφορα προαπαιτούμενα από πλευράς ελληνικού δημοσίου για την ολοκλήρωση του έργου. Η σύμβαση αναμένεται να έρθει προς κύρωση από τη Βουλή αμέσως μετά την ολοκλήρωση της διαδικασίας επικαιροποίησης της, που είναι σε εξέλιξη. Έχουμε την έγκριση του σχεδίου ολοκληρωμένης ανάπτυξης της περιοχής με προεδρικό διάταγμα. Αναμένεται από τον επενδυτή η κατάθεση των σχετικών σχεδίων και μελετών «Στρατηγική μελέτη περιβαλλοντικών επιπτώσεων» κ.λπ. και ακολούθως θα δρομολογηθεί η διαδικασία της έκδοσης του προεδρικού διατάγματος. Χρειαζόμαστε τη θέσπιση νομοθετικού πλαισίου για τη χορήγηση αδειών λειτουργίας καζίνο και τη διενέργεια διαγωνισμού για τη χορήγηση άδειας λειτουργία καζίνο στην έκταση. Θα πρέπει το αμέσως προσεχές διάστημα να δρομολογηθεί η σχετική διαδικασία. Η διαδικασία μεταβίβασης εμπραγμάτων δικαιωμάτων επί του ακινήτου από το ελληνικό δημόσιο και το ΤΑΙΠΕΔ προς την «ΕΛΛΗΝΙΚΟ ΑΕ» είναι ήδη σε εξέλιξη και θα ολοκληρωθεί μετά την έκδοση του προεδρικού διατάγματος που θα εγκρίνει το σχέδιο ανάπτυξης της έκτασης. Τέλος, είναι η εκκένωση του ακινήτου απ' όλους τους χρήστες, δημόσιους φορείς και ιδιώτες. Από τους εξήντα εννέα χρήστες που ήταν εγκατεστημένοι στο ακίνητο - σαράντα τέσσερις δημόσιοι και είκοσι πέντε ιδιώτες - έχει απομακρυνθεί το μεγαλύτερο μέρος των ιδιωτών και μεγάλο μέρος των δημόσιων φορέων. Στο άμεσο προσεχές διάστημα αναμένεται να ολοκληρωθεί η απομάκρυνση και των υπόλοιπων ιδιωτών και παράλληλα θα πρέπει να δρομολογηθεί η διαδικασία μετεγκατάστασης και για τους εναπομείναντες δημόσιους φορείς. Έχουμε κάνει διάφορες ενέργειες μετά από τον Νοέμβριο του 2015 μέχρι σήμερα. Στις 8 Νοεμβρίου του 2015 ορίστηκε το νέο Διοικητικό Συμβούλιο της «ΕΛΛΗΝΙΚΟ ΑΕ» και στις 16 Νοεμβρίου του 2015 ορίστηκε ο συντονιστής του έργου από πλευράς Κυβέρνησης. Έκτοτε το ΤΑΙΠΕΔ, η «ΕΛΛΗΝΙΚΟ ΑΕ» και ο συντονιστής του έργου εργάζονται συστηματικά προς τον σκοπό της υλοποίησης όλων των προαπαιτούμενων δράσεων του ελληνικού δημοσίου. Στο πλαίσιο αυτό, τους τελευταίους μήνες έχουν πραγματοποιηθεί οι ακόλουθες βασικές ενέργειες: Χάραξη στρατηγικής και χρονοδιαγράμματος για την υλοποίηση των προβλεπόμενων από τη σύμβαση προαπαιτουμένων, ενεργοποίηση παρουσίας παρατηρητή από πλευράς του επενδυτή στις συνεδριάσεις του Δ.Σ. της «ΕΛΛΗΝΙΚΟ ΑΕ», ενεργοποίηση των διαδικασιών για την επίσπευση της μετεγκατάστασης των δημοσίων φορέων, παρουσιάσεις από τον επενδυτή του σχεδίου ανάπτυξης στους εμπλεκόμενους φορείς, επαφές με το επενδυτικό σχήμα για την οργάνωση των τεχνικών, νομικών και πολεοδομικών θεμάτων και εκκρεμοτήτων για την επένδυση. Έχουμε κάνει και άλλα. Δεν θα σας τα διαβάσω όλα. Νομίζω, δηλαδή, ότι έχουμε κάνει αρκετές ενέργειες για να μην έχετε άγχος γι' αυτό το θέμα. Νομίζω ότι χρειάζεται μια αναδιαπραγμάτευση σε μερικά θέματα. Είναι προς όφελος και της ελληνικής Κυβέρνησης και της χώρας, αλλά και των τοπικών κοινωνιών σ' αυτήν την περιοχή.
Καλυφθήκατε, κύριε Κωνσταντινόπουλε; Ορίστε, έχετε τον λόγο.
Πρώτα απ' όλα, εγώ δεν έχω άγχος. Κανονικά άγχος πρέπει να έχει η Κυβέρνηση για να προχωρήσει η επένδυση με όλες τις προϋποθέσεις.
Δεν το είπα απαξιωτικά.
Όχι, προς Θεού. Νομίζω ότι αυτή είναι και η δουλειά σας. Πρώτον, κατάλαβα ότι σας έστειλαν ένα χαρτί, αλλά δεν μου είπατε πολιτικά ποιο είναι το χρονοδιάγραμμά σας. Ποιο είναι το χρονοδιάγραμμα της Κυβέρνησης γι' αυτήν την επένδυση; Καταλαβαίνω ότι πολιτικά η Κυβέρνηση θέλει να προχωρήσει η επένδυση. Αυτό το κατανοώ και χαίρομαι γι' αυτό. Είναι πάρα πολύ σημαντικό. Είναι ένα νέο στοιχείο, μετά από δεκαέξι μήνες διακυβέρνησης, το ότι η Κυβέρνηση ΣΥΡΙΖΑ - ΑΝΕΛ θέλει να προχωρήσει την επένδυση του Ελληνικού με όλες τις προϋποθέσεις που βάλατε και με όλα αυτά. Το δεύτερο βασικό: Κύριε Υπουργέ, ως πολιτική ηγεσία, πέρα από το ΤΑΙΠΕΔ, μαζί με το ΤΑΙΠΕΔ, ποιο είναι το χρονοδιάγραμμα που έχετε θέσει εσείς για να προχωρήσει και να φέρετε προς κύρωση τη σύμβαση στη Βουλή; Θέλετε το επόμενο εξάμηνο; Θα το κάνετε τα επόμενα δύο χρόνια; Τα επόμενα πέντε χρόνια; Πότε; Ποιο είναι αυτό που βάζετε εσείς ως Υπουργός Οικονομικών; Μιλάω με βάση αυτά που λέτε, κύριε Υπουργέ. Από τη στιγμή που στείλατε την πρώτη απάντηση, τον Ιανουάριο, μέχρι σήμερα, έχουν περάσει τρεις μήνες. Έχουμε πρόοδο σ' αυτά; Ποια είναι η πρόοδος σ' αυτά; Σας παρακαλώ, αυτό το θέμα είναι πολιτικό. Πότε θα ολοκληρώσετε αυτήν τη διαδικασία; Λέτε ότι μετά από το τέλος του πρώτου εξαμήνου θα αρχίσει η ανάπτυξη στη χώρα. Έχετε βάλει μέσα σ' αυτήν τη διαδικασία και το επενδυτικό σχέδιο που αφορά το Ελληνικό; Σας ευχαριστώ.
Κύριε Υπουργέ, έχετε τον λόγο.
Κύριε Υπουργέ, σας διάβασα διάφορα πράγματα που κάναμε μετά από την γραπτή απάντηση. Αυτά που σας διάβασα ήταν πράγματα που έγιναν μετά από την απάντηση που σας έδωσα. Είναι αυτά που διάβασα. Να μην τα ξαναπώ.
Θα τα καταθέσετε; Το κείμενο θα το καταθέσετε;
Ευχαρίστως. Είναι σε μορφή που δεν μπορώ να το καταθέσω τώρα. Είναι σημειώματα δικά μου, αλλά ευχαρίστως θα καταθέσω τις δράσεις που έχουμε κάνει τους τελευταίους τρεις - τέσσερις μήνες. Ως προς το χρονοδιάγραμμα, νομίζω ότι ξέρετε ότι έχω μια ανησυχία ως οικονομολόγος να κάνω προβλέψεις για το πότε θα τελειώσει το έργο. Θα ξέρετε το παλιό αστείο ότι ένας οικονομολόγος είναι κάποιος που θα σου πει αύριο γιατί αυτό που προέβλεψε χθες δεν έγινε σήμερα. Δεν θέλω να το …
Πείτε το εσείς, όμως.
Θεωρώ ότι όλα αυτά που λέμε και οι συζητήσεις με τον επενδυτή πρέπει να έχουν τελειώσει μέχρι το φθινόπωρο. Θεωρώ, δηλαδή, ότι είναι ένας στόχος που είναι αρκετά κοντά και μπορούμε να τον πετύχουμε.
Το φθινόπωρο του 2016, δηλαδή.
Εννοείται.
Επόμενη είναι η τρίτη με αριθμό 1944/15-12-2015 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Οικονομικών, σχετικά με τη μείωση των χρεώσεων στη χρήση πλαστικού χρήματος και συναλλαγών μέσω e - banking. Είναι σοβαρό θέμα. Έχετε τον λόγο, κύριε Κεγκέρογλου.
Κύριε Υπουργέ, όπως είπε και ο Πρόεδρος, είναι σοβαρό θέμα. Πρώτα από όλα γιατί έχω την εντύπωση ότι η χώρα παραβαίνει την ευρωπαϊκή νομική τάξη. Ένας κανονισμός που έπρεπε να εφαρμόζεται από τις 9 Δεκεμβρίου. Δεν έχω την πληροφόρηση ότι έχει αρχίσει να εφαρμόζεται στη χώρα μας. Αφορά το πλαφόν στις ηλεκτρονικές συναλλαγές, στις συναλλαγές που διεξάγονται μέσω πιστωτικών και χρεωστικών καρτών. Το κόστος έχει αναλυθεί πάρα πολλές φορές και έχουν γραφτεί πάρα πολλά. Είναι πολύ μεγάλο και για τους καταναλωτές και βεβαίως για τις επιχειρήσεις, γιατί είναι και ο μηχανισμός που πρέπει να αγοραστεί, να εξασφαλιστεί. Βεβαίως, αυτό το κόστος γίνεται ακόμα μεγαλύτερο όταν έχουμε να κάνουμε με προϊόντα, αγορές, συναλλαγές που αφορούν μικρό ύψος και σε περιπτώσεις που έχουμε πάρα πολύ μικρό κέρδος, όπως είναι, για παράδειγμα, τα καύσιμα όπου οι συναλλαγές για μικρά ποσά και στα καύσιμα είναι εντελώς ασύμφορες για τον πρατηριούχο. Πρέπει να βάλει διπλή τιμή στη βενζίνη για να βγάλει το κόστος της συναλλαγής. Εκτός από αυτό, θα πρέπει να προσθέσω την τεράστια κλοπή που γίνεται από τις τράπεζες ακριβώς όπως σας το λέω, κλοπή. Το Υπουργείο δεν πρέπει να συνεχίσει να κάνει πλάτες για να κλέβουν τους ανθρώπους, τους πολίτες για τις απλές διατραπεζικές συναλλαγές, δηλαδή, τα απλά διατραπεζικά εμβάσματα. Ένα απλό διατραπεζικό έμβασμα 1000 ευρώ, το χρεώνουν 10 ευρώ. Στη γωνία, στη γειτονιά που είστε, Καραγιώργη Σερβίας και Σταδίου, είναι η Εθνική. Απέναντι είναι η Τράπεζα Πειραιώς. Για 1000 ευρώ που θα πάνε ηλεκτρονικά, θέλουν 10 ευρώ. Όταν δεν υπήρχαν οι περιορισμοί στην κίνηση κεφαλαίου, αυτό το έκανες μόνος σου χωρίς κανένα κόστος. Σήμερα, λοιπόν, επειδή από τα πράγματα και από τα capital controls έχει επιβληθεί αυτό το πράγμα, επειδή δεν δίνεται το δικαίωμα να ανοίξουν νέο λογαριασμό για να είναι στην ίδια τράπεζα που είναι χωρίς κόστος, - αν είναι Εθνική - Εθνική, Πειραιώς - Πειραιώς δεν έχει κόστος - αυτοί οι άνθρωποι επιβαρύνονται ένα τεράστιο ποσό, που σημαίνει ότι εάν γίνει κάμποσες φορές αυτή η συναλλαγή για το ίδιο ποσό, το έχει πάρει η τράπεζα, «βι - δάνειο» το λένε εκεί που παίζουν στα τεχνικά παίγνια. Αυτό το ρόλο παίζει η τράπεζα; Εμείς δεν πρέπει να το αφήσουμε. Άρα, η ερώτηση είναι συγκεκριμένη: Πότε θα αρχίσει να εφαρμόζεται στην Ελλάδα επιτέλους ο κανονισμός 751/2015 που αφορά το πλαφόν στις συναλλαγές και εάν το Υπουργείο προτίθεται να βάλει πλαφόν στα διατραπεζικά εμβάσματα, με τα οποία γίνεται σήμερα κλοπή του χρήματος του καταναλωτή, της επιχείρησης, του ανθρώπου που θέλει να εκπληρώσει τις υποχρεώσεις του. Ευχαριστώ, κύριε Πρόεδρε.
Κύριε Υπουργέ, έχετε τον λόγο.
Αυτό που τίθεται από εσάς, είναι ένα θέμα που απασχολεί πολύ την Κυβέρνηση. Όταν είχα αυτήν την ερώτηση και κάναμε μια έρευνα για αυτά που γράφονται στις εφημερίδες, δηλαδή, πόσο είναι πραγματικά το κόστος σε διάφορες συναλλαγές, είχαμε καλά νέα και κακά νέα. Σε μερικές συναλλαγές είναι μεγάλο το ποσοστό που παίρνουν οι τράπεζες, σε μερικές περιπτώσεις δεν είναι τόσο μεγάλο και είμαστε αρκετά κοντά στο μέσο όρο της Ευρωπαϊκής Ένωσης. Θα σας καταθέσω μετά τα νούμερα για να μην σας διαβάσω τώρα ένα μεγάλο κείμενο, σε ποιο μέσο όρο της Ευρωπαϊκής Ένωσης είμαστε κοντά και σε ποιο δεν είμαστε. Αυτό, όπως ξέρετε, βρίσκεται πιο πολύ στην αρμοδιότητα του Υπουργείου Οικονομίας που έχει τη Γενική Γραμματεία Εμπορίου που είναι υπεύθυνη για την προστασία του καταναλωτή. Πρέπει να σας πω ότι σε συνεργασία με το Υπουργείο Οικονομίας εισάγεται το Ηλεκτρονικό Παρατηρητήριο Τραπεζικών Χρεώσεων, που θα είναι στη Γενική Γραμματεία, το οποίο θα κοιτάει και θα ελέγχει αυτή την οδηγία, τον κανονισμό που είπατε εσείς. Εφαρμόζεται ο κανονισμός. Αν εφαρμόζεται κανονικά θα το δούμε μέσα απ' αυτό το παρατηρητήριο και αυτό είναι που θα μας πει. Η απάντησή μου είναι «ναι, εφαρμόζεται ο κανονισμός». Το αν εφαρμόζεται καλά και σωστά θα πρέπει να είναι η δουλειά αυτού του παρατηρητηρίου για να ξέρουμε. Σε δυο - τρεις μήνες ίσως θα έχω καλύτερη απάντηση να σας δώσω. Το δεύτερο που θα σας έλεγα είναι, ότι ο τρόπος νομίζω με τον οποίον θα φτάσουμε σε καλύτερη ισορροπία σ' αυτά τα πράγματα είναι να αυξηθεί ο όγκος των συναλλαγών. Δηλαδή, οι τράπεζες να μπορούν να μειώσουν αυτά που παίρνουν σε προμήθεια σε όλες τις συναλλαγές, όταν έχουν περισσότερο όγκο και άρα μπορούν με πολύ μικρότερα ποσά να φτάνουν σ' αυτό το κέρδος, που χρειάζονται. Γι' αυτό, τις επόμενες δέκα μέρες, θα κατατεθεί σχέδιο νόμου στη Βουλή για την επέκταση και τα κίνητρα για τις ηλεκτρονικές συναλλαγές. Για μας, αυτό, είναι εξαιρετικά σημαντικό και για τη φοροδιαφυγή. Νομίζω ότι το πλαστικό χρήμα είναι ο βασικός τρόπος να αντιμετωπίσουμε τουλάχιστον ένα τμήμα της φοροδιαφυγής. Νομίζω θα έχει, ως αποτέλεσμα, θετικές επιπτώσεις σ' αυτό, που ανησυχεί εσάς σ' αυτή την ερώτηση. Θα αυξηθεί ο όγκος των συναλλαγών και άρα δεν θα επιτρέπεται να έχουν σε εκείνους τους τομείς αυτά τα κόστη, που είναι πραγματικά πάνω από το μέσο όρο της Ευρωπαϊκής Ένωσης. Θα μειωθούν στο επίπεδο της Ευρωπαϊκής Ένωσης ή ακόμα περισσότερο. Γιατί να μην είναι και χαμηλότερο;
Δεν έχει πολλαπλασιαστεί ήδη ο όγκος των συναλλαγών;
Έχει, αλλά όπως καταλαβαίνετε, όχι όσο θέλουμε.
Κύριε Κεγκέρογλου, έχετε τον λόγο.
Κύριε Πρόεδρε, ευχαριστώ. Ξεκινώ από το τελευταίο που είπατε. Το Φεβρουάριο του 2012 καταθέσαμε μια καλά επεξεργασμένη πρόταση νόμου - ένας μεγάλος αριθμός Βουλευτών από την τότε κοινοβουλευτική ομάδα - η οποία είναι στα αρχεία της Βουλής. Στο θέμα των κινήτρων, για την χρήση των ηλεκτρονικών συναλλαγών και την αντιμετώπιση της φοροδιαφυγής, θα πάρετε πολλά χρήσιμα πράγματα μέσα απ' αυτή την πρόταση νόμου, αν τη λάβετε υπ' όψιν σας. Έρχομαι τώρα στο τώρα και στο θέμα που σας έθεσα. Δεν συμπεριλαμβάνεται στην οδηγία. Είναι το απλό έμβασμα από τράπεζα σε τράπεζα. Το απλό έμβασμα από τράπεζα σε τράπεζα, που δεν συμπεριλαμβάνεται στην οδηγία, αυτή τη στιγμή - κατά την άποψή μου - χρησιμοποιείται ως όχημα για έσοδα από τις τράπεζες. Δεν μπορώ να την ονομάσω κερδοσκοπία. Την είπα κλοπή. Δεν είναι υπερβολή. Είναι κλοπή. Η τράπεζα που στέλνεις χρεώνει ένα ευρώ και η τράπεζα στην οποία βρίσκεται ο λογαριασμός του δικαιούχου χρεώνει 2, 3, 4, 5, 6, 7, 8, 10 ευρώ ανάλογα με το ποσό. Αυτό νομίζω ότι μπορεί με έναν τρόπο να ρυθμιστεί με 1+1 ευρώ στις διατραπεζικές συναλλαγές. Τέλος. Ένα συν ένα ευρώ στις διατραπεζικές συναλλαγές. Γιατί; Δεν έχουμε ελεύθερη οικονομία εδώ. Εσείς υποχρεώνετε τον άλλον να πάει μέσα από την τράπεζα. Εγώ δεν μπορώ να πάω στην Καραγιώργη Σερβίας στη γωνία να πάρω το χιλιάρικο και να το πάω απέναντι στην Πειραιώς να το βάλω. Μου το απαγορεύετε. Άρα, δικαιούστε ως κράτος να κάνετε ρυθμιστικό πλαίσιο για να βάλετε 1+1 ευρώ ή εν πάση περιπτώσει όποιο είναι το κόστος. Δεν έχει σχέση αυτό με το ύψος των συναλλαγών στις αγορές. Είναι ένα άλλο θέμα ανεξάρτητο.
Έχει μια μικρή σχέση. Τέλος πάντων.
Εντάξει. Αν δεν βάλετε όμως, θα συνεχίσετε να κάνετε παρατηρητήριο. Ελάτε να δείτε το εξής τώρα. Δεν μπορώ να μην το πω. Πριν από ένα μήνα είχα ερώτηση στον κ. Σταθάκη, ο οποίος μάλιστα δεν ήθελε να έρθει γιατί δεν είχε και πολλή αρμοδιότητα. Του εξήγησα ότι έχει αρμοδιότητα, επειδή έχει τη Γενική Γραμματεία Καταναλωτή. Ήρθε εδώ και αφού κατέθεσε στοιχεία με τις ίδιες διαπιστώσεις για τις υπερβολικές χρεώσεις στην ίδια ερώτηση, μας είπε ότι ο κ. Τσακαλώτος, δηλαδή, το Υπουργείο Οικονομικών, πρέπει να εκδώσει μια υπουργική απόφαση, προκειμένου μαζί με μια οδηγία της Τράπεζας της Ελλάδος να ξεκινήσει η εφαρμογή του κανονισμού στην Ελλάδα. Αυτή είναι η επίσημη απάντηση του Υπουργείου Οικονομίας, το οποίο εσείς θεωρείται ότι είναι περισσότερο αρμόδιο. Εγώ σήμερα δεν θα πω τίποτα παραπάνω. Θα πω απλά «συνεννοηθείτε», γιατί η όποια διαφοροποίηση στην αντιμετώπιση, η όποια δική σας ασυνεννοησία, δυστυχώς, επιβαρύνει κάθε μέρα εκατομμύρια κόσμου με τις εκατομμύρια συναλλαγές που γίνονται ηλεκτρονικά και διατραπεζικά. Θα σας παρακαλέσω πάρα πολύ - αν θέλετε να κάνουμε και αίτηση κατάθεσης εγγράφων - να μας πείτε ποια είναι η οδηγία, ποια είναι η εγκύκλιος, ποια είναι η υπουργική απόφαση την οποία έχετε εκδώσει εσείς - ως είχατε υποχρέωση, σύμφωνα με τον κ. Σταθάκη - , προκειμένου να ξεκινήσει η εφαρμογή του κανονισμού 751/2015 για το πλαφόν στις ηλεκτρονικές συναλλαγές. Θα σας πω τώρα - και κλείνω - ότι στις 25 Ιανουαρίου, δηλαδή, σαράντα ημέρες αφού είχα υποβάλει την ερώτηση μου, στις 15 Δεκεμβρίου 2015- μια ερώτηση στην οποία δεν απαντάτε - , μου επισυνάπτετε ένα έγγραφο της Τράπεζας της Ελλάδος, που είναι απάντηση στις 8 Δεκεμβρίου, δηλαδή μια μέρα πριν την έναρξη της εφαρμογής. Γιατί, βεβαίως, δεν μπορούσε να πει ο κύριος διοικητής, κατά την άποψή μου, στις 25 Ιανουαρίου ότι εφαρμόζεται ο κανονισμός, από τη στιγμή που δεν εφαρμόζεται. Μου στείλατε, λοιπόν, ένα έγγραφο με ημερομηνία 8 Δεκεμβρίου, μια μέρα πριν. Είναι προσεκτικό για να μην εκτεθείτε από τα έγγραφα, το καταλαβαίνω. Όμως, δείτε επί της ουσίας το θέμα, διότι πραγματικά οι πολίτες διαμαρτύρονται. Δεν γράφονται στις εφημερίδες πολλά πράγματα, για να ενημερωθείτε, διότι η μεγάλη χρηματοδότηση, τα μεγάλα ποσά που πέφτουν στις εφημερίδες από τις τράπεζες είναι γεγονός. Ναι; Υπάρχει κανένα μέσο που δεν παίρνει διαφήμιση από τις τράπεζες;
Κύριε Κεγκέρογλου, ολοκληρώστε ώστε να απαντήσει ο κύριος Υπουργός.
Από τους πολίτες θέλω να πω ότι δεν φθάνει σε σας, μέσω των μέσων μαζικής επικοινωνίας, διότι λίγο και αυτοί το βάζουν «στα ψιλά», αλλά είναι πολύ μεγάλο θέμα. Αυτό θέλω να σας πω.
Κύριε Υπουργέ, έχετε τον λόγο.
Δεν το ξέρω το τελευταίο που λέτε. Η δική μου παρατήρηση, όταν κάνω σύγκριση με την πραγματικότητα, του τι κάνουν οι τράπεζες, είναι ότι οι εφημερίδες γράφουν πολύ μεγάλους αριθμούς, χωρίς να θέλω να υποστηρίξω τις τράπεζες. Δηλαδή, το αντίθετο, μπορεί αυτή να ήταν η πρόβλεψή μου, όπως είπατε εσείς. Όμως, δεν είναι αυτό από την εμπειρία μου. Γράφουν για πολύ μεγάλους αριθμούς, που όταν τους τσεκάρουμε δεν βγαίνουν τόσο. Πρέπει να σας πω ότι, με ενημερώνουν κιόλας, ότι η έκδοση αυτής της οδηγίας γίνεται αυτόματα. Να κοιτάξω την απάντηση που σας έδωσε ο κ. Σταθάκης. Εγώ ήξερα ότι δεν χρειάζεται να κάνω απολύτως τίποτα. Δεν χρειάζεται, δηλαδή, μια υπουργική απόφαση ή κάτι παραπάνω από την οδηγία. Η οδηγία πρέπει να εφαρμόζεται κανονικά.
Ο κανονισμός.
Και σας απάντησα ότι το παρατηρητήριο θα δει αν εφαρμόζεται καλά ή όχι. Βέβαια, έχουμε το εξής πρόβλημα. Αυτός ο κανονισμός, στον οποίο αναφέρεστε, είναι και για χρεωστικές κάρτες και για πιστωτικές κάρτες, αλλά δεν είναι για τα εμβάσματα που σας ανησυχούν. Αυτό είναι ένα άλλο θέμα. Οι αριθμοί που είπατε μου φάνηκαν μεγάλοι. Να το τσεκάρω κι αυτό, διότι δεν είμαι προετοιμασμένος. Μου φαίνεται μεγάλος ο αριθμός, θα το κοιτάξω και θα επανέλθουμε, είτε κάντε μου μια γραπτή ερώτηση. Θα σας καταθέσω τα στοιχεία που έχω εδώ για τα μη εμβάσματα, για τις χρεωστικές κάρτες. Όμως, για τα εμβάσματα, ίσως πρέπει να κάνουμε μια άλλη συζήτηση.
Ευχαριστούμε τον κύριο Υπουργό. Να σας ενημερώσω σε αυτό το σημείο ότι λόγω κωλύματος ερωτώντων Βουλευτών δεν συζητείται η δεύτερη με αριθμό 684/21-3-2016 επίκαιρη ερώτηση πρώτου κύκλου του Βουλευτή Ευβοίας της Νέας Δημοκρατίας κ. Συμεών Κεδίκογλου προς τον Υπουργό Ναυτιλίας και Νησιωτικής Πολιτικής, σχετικά με την αλλαγή του φορολογικού πλαισίου προς την κατεύθυνση επιβολής υψηλότερης φορολογίας στον κλάδο της ελληνικής ναυτιλίας. Επίσης, δεν συζητείται η τέταρτη με αριθμό 695/22-3-2016 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Μωραΐτη προς τον Υπουργό Παιδείας, Έρευνας και Θρησκευμάτων, σχετικά με την αντιμετώπιση των προβλημάτων στη λειτουργία του ΤΕΙ Ηπείρου από την έλλειψη διδακτικού προσωπικού και εξοπλισμού. Ακόμη, δεν συζητείται η όγδοη με αριθμό 624/7-3-2016 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Αθανασίου Παφίλη προς τον Υπουργό Οικονομικών, σχετικά με τα σχέδια ιδιωτικοποίησης της εταιρείας «ΛΑΡΚΟ» και τη διασφάλιση των θέσεων εργασίας των εργαζομένων της. Τέλος, δεν συζητείται η ένατη με αριθμό 548/16-2-2016 επίκαιρη ερώτηση δεύτερου κύκλου του Βουλευτή Β΄ Αθηνών του Λαϊκού Συνδέσμου - Χρυσή Αυγή κ. Γεωργίου Γερμενή προς τον Υπουργό Οικονομικών, σχετικά με την «πώληση του Αστέρα Βουλιαγμένης από το ΤΑΙΠΕΔ». Τώρα, θα συζητηθεί η πρώτη με αριθμό 693/22-3-2016 επίκαιρη ερώτηση πρώτου κύκλου της Βουλευτού Καρδίτσας του Συνασπισμού Ριζοσπαστικής Αριστεράς κ. Χρυσούλας Κατσαβριά - Σιωροπούλου προς τον Υπουργό Περιβάλλοντος και Ενέργειας, σχετικά με την ορθή διαχείριση, τιμολόγηση και αξιοποίηση υδάτινων πόρων των λιμνών Πλαστήρα και Σμοκόβου. Κυρία Κατσαβριά, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, η παρούσα ερώτηση συζητείται μόλις λίγες ημέρες μετά από την παγκόσμια ημέρα για το νερό. Το νερό αποτελεί βασική προϋπόθεση της ζωής και απαραίτητη υποδομή για την ανάπτυξη και τον πολιτισμό. Επομένως, οφείλουμε να κάνουμε τα πάντα για την προστασία του. Στην περιοχή της Καρδίτσας και στην ευρύτερη περιοχή της Θεσσαλίας, το υδατικό δυναμικό δέχεται μεγάλη ανθρωπογενή πίεση για την κάλυψη των αρδευτικών αναγκών. Τα επί σειρά ετών αρνητικά υδατικά ισοζύγια έχουν οδηγήσει σε εξάντληση εκτός των ανανεώσιμων και μεγάλου μέρους ακόμη και των μόνιμων υδατικών αποθεμάτων. Αυτό σημαίνει πως πέρα από νέα έργα προσφοράς νερού που απαιτούνται, όπως μικρά φράγματα, λιμνοδεξαμενές και άλλα, πρέπει να υπάρξει σαφής μείωση της ζήτησης του νερού, επικεντρώνοντας βασικά στη μείωση της σπατάλης που γίνεται στη χρήση του και τη μεταφορά του, παραδείγματος χάριν με στάγδην άρδευση και με κλειστά δίκτυα διανομής του νερού. Ταυτόχρονα, τουλάχιστον στην Καρδίτσα που γνωρίζω καλά, παρατηρείται μια κοινωνική και οικονομική σύγκρουση για τις αρδευόμενες εκτάσεις από νερά προερχόμενα από τους δύο ταμιευτήρες, Σμοκόβου και Πλαστήρα, καθώς και από τις γεωτρήσεις. Η υφιστάμενη κατάσταση ως προς την οργάνωση και τη διαχείριση των υδατικών πόρων είναι χωρίς υπερβολή χαοτική. Οι εμπλεκόμενοι με τη διαχείριση φορείς είναι οι ΤΟΕΒ και οι δήμοι της περιοχής. Οι αγωγοί μεταφοράς είναι τάφροι, διώρυγες και κλειστοί αγωγοί για τις εντός δικτύου αρδευόμενες εκτάσεις και αποστραγγιστικά κανάλια ή κοίτες χειμάρρων και ξεροπόταμων για τις εκτός δικτύων. Οι απώλειες από εξάτμιση και διαρροές είναι πολύ μεγάλη. Το κόστος νερού από τους δύο ταμιευτήρες κυμαίνεται από 1 έως 18 ευρώ το στρέμμα, ενώ στα δίκτυα από γεωτρήσεις το κόστος άρδευσης κυμαίνεται από 40-60 ευρώ το στρέμμα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Ένα λεπτό, κύριε Πρόεδρε. Σε αυτές τις συνθήκες, η σπατάλη νερού είναι τεράστια, η κοστολόγηση είναι γρίφος και η κατανάλωση ξεπερνά τα 700 κυβικά μέτρα ανά στρέμμα. Αυτό έχει ως αποτέλεσμα τη μείωση των αρδευόμενων εκτάσεων, την εκτόξευση του κόστους άρδευσης και τη δραστική μείωση των μόνιμων υδατικών αποθεμάτων λόγω άντλησης. Επιπλέον, δημιουργούνται μεγάλες αδικίες και ανισότητες μεταξύ των αγροτών λόγω της μεγάλης διαφοροποίησης του κόστους παραγωγής στην ίδια περιοχή. Επειδή η ίδρυση φορέα διαχείρισης ανά λεκάνη απορροής συμβάλλει στην ορθολογική διαχείριση των υδάτινων πόρων και στην ενιαία τιμολόγηση του νερού και υπάρχει ήδη ολοκληρωμένη μελέτη για την ίδρυση φορέα διαχείρισης στην περιοχή της λίμνης Σμοκόβου, σας ερωτώ, κύριε Υπουργέ τα εξής: Σε ποιες ενέργειες θα προβεί το Υπουργείο σας ώστε να ιδρυθεί ένας φορέας διαχείρισης ανά λεκάνη απορροής ή να υπάρξει κάποια άλλη θεσμική παρέμβαση ενιαίας αντιμετώπισης; Επίσης, πότε και πώς θα υπάρξει ενιαία τιμολόγηση των υδάτων άρδευσης, προκειμένου να αρθούν οι υφιστάμενες διαφοροποιήσεις και αδικίες ως προς το κόστος παραγωγής;
Κύριε Τσιρώνη, έχετε τον λόγο για τρία λεπτά για να απαντήσετε συγκεκριμένα και όχι για τη χρησιμότητα του νερού στη ζωή μας.
Ευχαριστώ, κύριε Πρόεδρε. Η ερώτηση που μου κάνετε, κυρία Βουλευτή, είναι εξαιρετικά σημαντική γιατί το νερό είναι μια πολύ τρανή απόδειξη ότι τόσα χρόνια πηγαίναμε σε λάθος δρόμο. Θεωρούσαμε αέναους τους πόρους και ότι η οικονομία, που θα έχει μια αέναη ανάπτυξη, θα βρίσκει διαρκώς πόρους. Αυτό δεν συνέβη. Ειδικά στην Ελλάδα - γιατί αλλού το κατάλαβαν νωρίτερα - παραλάβαμε, δυστυχώς, μια άναρχη κατάσταση με καταστρεπτικές συνέπειες. Αναφέρω συγκεκριμένα: Υδροφορείς όπως της Θεσσαλίας, αλλά και αλλού, καταρρέουν κυριολεκτικά, με το νερό πια να αντλείται από πολλές εκατοντάδες μέτρα βάθους. Να μιλήσω για την απίστευτη σπατάλη την οποία συναντάμε, γιατί κυριολεκτικά κανείς δεν ξέρει πού ποτίζει, γιατί ποτίζει και τι ώρα ποτίζει. Να μιλήσουμε για την υφαλμύρωση που μπορεί να καταστρέψει πολλαπλάσιες ποσότητες νερού από αυτές οι οποίες καταναλώνονται αυτήν τη στιγμή. Και φυσικά να μιλήσω και για το τελευταίο, ότι δεν έχουν καν καταγραφεί οι γεωτρήσεις στην Ελλάδα, γιατί υπήρξε μια ρύθμιση και μια απειλή ενός επαχθέστατου προστίμου, το οποίο φυσικά κανένας δεν θα το πλήρωνε ούτε υπάρχει διαδικασία να πιάσουμε αυτούς που δεν έχουν δηλώσει τις γεωτρήσεις τους. Σε αυτήν, λοιπόν, την κατάσταση υπήρχε και η οδηγία 60/2000 όπου υπάρχουν και αιρεσιμότητες, όπως για παράδειγμα να κάνουν τα διαχειριστικά σχέδια σε κάθε λεκάνη απορροής, αλλά και εκεί φυσικά βρήκα μια τεράστια καθυστέρηση. Ευτυχώς, με αγώνα δρόμου τελειώσαμε αυτά τα σχέδια που έπρεπε να έχουμε παραλάβει ήδη - αν θυμάμαι - από το 2011. Τα παραλάβαμε τουλάχιστον φέτος κι έτσι πάμε ταχύτατα - γιατί κι αυτό είναι αιρεσιμότητα - να βρούμε τα νέα διαχειριστικά σχέδια. Τώρα - να αναφέρω ενδεικτικά να ακούνε και οι πολίτες - σε αυτήν τη διαδικασία τα σχέδια έχουν τα εξής πάρα πολύ σημαντικά ζητήματα: Για τη διαχείριση της προσφοράς και για την ενίσχυση δράσεων περιορισμού - όπως αυτά που αναφέρατε - , για την οικολογική αξιολόγηση, το αν αυτά που παίρνουμε έπρεπε να καταλήγουν στα ποτάμια. Τα ποτάμια θέλουν μια οριακή ποσότητα προφανώς, για να λειτουργούν ως οικοσυστήματα. Για τη χημική ποιότητα των νερών - έχουμε απαντήσει πρόσφατα σε μια ερώτηση για τη νιτρορύπανση - κι εδώ, λοιπόν, λέω ότι σε ταχύτατο χρονικό διάστημα προχωράμε σε νέα σχέδια. Για τους φορείς διαχείρισης έχω να πω κάτι. Είναι σαράντα τέσσερις οι λεκάνες απορροής. Είναι πάρα πολύ δύσκολο να υποσχεθώ αυτήν τη στιγμή ότι θα έχουμε σαράντα τέσσερις καινούργιους φορείς. Μπορούμε, ωστόσο, να χρησιμοποιήσουμε προς το παρόν τις διευθύνσεις υδάτων ως οιωνεί φορείς, αλλά πάντα προς την κατεύθυνση να συμμετέχουν σε αυτό και οι αγρότες κάποια στιγμή. Τέλος, θα αναφέρω - για να μην κουράσω - τον πρώτο παράγοντα. Θέλουμε όχι ενιαία τιμολόγηση - αυτό θα ήταν ίσως ανέφικτο - , θέλουμε ενιαίους κανόνες με κάποιους στόχους, όπως για παράδειγμα να υπάρχει αναλογία κόστους - τιμής, είναι πάρα πολύ σημαντικό. Διότι σε άλλες περιοχές έχουμε πολύ νερό και σε άλλες έχουμε λίγο. Ακόμη και στη Θεσσαλία, ξέρετε ότι βόρεια του Πηνειού, εκεί στον Τύρναβο έχουμε πάρα πολύ μεγάλες ποσότητες, νότια του Πηνειού έχουμε τεράστια προβλήματα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Μισό λεπτό, κύριε Πρόεδρε. Πρέπει να δούμε τις εξαιρέσεις: φτωχοί αγρότες, σημαντικές παραγωγικές στρατηγικές επενδύσεις και φυσικά το σπουδαιότερο, τη δυνατότητα πληρωμής αυτών των καταναλωτών. Δεν είναι απλό να συζητάμε για το νερό, αν δεν συζητήσουμε για την ποιότητα και τη δυνατότητα πληρωμής των καταναλωτών, πάντα με τα κοινωνικά κριτήρια. Σε αυτήν την κατεύθυνση προχωράμε και νομίζω ότι προχωράμε στο σωστό δρόμο, έστω και καθυστερημένα, με βάση την κατάσταση που παραλάβαμε.
Τον λόγο έχει η κ. Χρυσούλα Κατσαβρία - Σιωροπούλου.
Ευχαριστώ, κύριε Πρόεδρε. Συμφωνώ ότι η διαχείριση των υδατικών πόρων πρέπει να γίνει ανά λεκάνη απορροής με την ίδρυση αντίστοιχου φορέα διαχείρισης. Σε αυτήν την κατεύθυνση, όσον αφορά τη δική μας περιοχή, μπορεί να αξιοποιηθεί και η υπάρχουσα ολοκληρωμένη μελέτη όπως προείπα - και που μπορώ να καταθέσω - που αφορά τη Λίμνη του Σμοκόβου. Η ίση μεταχείριση των αγροτών πρέπει ασφαλώς να αποτελεί προτεραιότητα, η οποία συνδέεται ευθέως με ένα σύστημα ενιαίας τιμολόγησης. Νομίζω ότι από αυτά που εξέθεσα προκύπτει και το είδος των απαιτούμενων παρεμβάσεων. Είναι κατά κύριο λόγο θεσμικές παρεμβάσεις, οι οποίες δεν προκαλούν δημοσιονομικό κόστος, αντίθετα, σίγουρα θα έχουν δημοσιονομικό όφελος. Με δεδομένο, λοιπόν, το εξαιρετικά οξυμένο υδατικό πρόβλημα - και αναφέρομαι στην Καρδίτσα την περιοχή μου, αλλά και στη Θεσσαλία γενικότερα - οι δράσεις που πρέπει να αναδειχθούν και τα αντίστοιχα μέτρα θα πρέπει να κινούνται πάνω σε τέσσερις βασικούς άξονες: την εξοικονόμηση του χρησιμοποιούμενου νερού, τη βιώσιμη αξιοποίηση των αποθεμάτων, την αύξηση της αποδοτικότητας των υδραυλικών έργων και την αποκατάσταση της περιβαλλοντικής ζημιάς που έχει υποστεί το υδατικό περιβάλλον και το υδατικό σύστημα. Υπάρχει βεβαίως και η ανάγκη κατασκευής έργων, τα οποία όμως θα εντάσσονται στο πλαίσιο της οριστικής επίλυσης των προβλημάτων ύδρευσης και άρδευσης έστω και σε βάθος χρόνου. Κύριε Υπουργέ, είναι κοινός τόπος πια ότι το πρόβλημα του νερού στην Ελλάδα οφείλεται στο γεγονός ότι τα υδατικά ισοζύγια στις υδρολογικές λεκάνες της επικράτειας έχουν από καιρό διαταραχθεί, με αποτέλεσμα, εκτός των ανανεώσιμων, να καταναλώνεται εδώ και χρόνια κι ένα σημαντικό μέρος των μόνιμων υδατικών μας αποθεμάτων. Το αδιέξοδο αυτό οφείλεται σε πολύ μεγάλο βαθμό στη νεοφιλελεύθερη αντίληψη για την υδατική και γενικότερα για την περιβαλλοντική πολιτική.Στην προσέγγιση δηλαδή εκείνη που αντιμετωπίζει τα φυσικά υδατικά συστήματα με νοοτροπία ιδιοκτήτη, χειραγωγώντας τον κύκλο του νερού σε όποιο βαθμό το επιτρέπει η τεχνολογία. Στο σημείο αυτό θέλω να επισημάνω τις τεράστιες δυσκολίες που αντιμετωπίζει κάποιος όταν επιχειρεί να προσεγγίσει θεσμικά και πολιτικά το πρόβλημα του νερού. Από την κατασκευή των υδραυλικών έργων μέχρι τη συντήρηση και τη διαχείρισή τους, εμπλέκονται πολλά Υπουργεία, υπηρεσίες και φορείς. Είναι, νομίζω, καιρός να μπει ένα τέρμα σε αυτό το χάος. Το Υπουργείο Περιβάλλοντος και Ενέργειας και το Εθνικό Συμβούλιο Υδάτων οφείλουν να αναλάβουν τις αναγκαίες πρωτοβουλίες για την άσκηση μιας σοβαρής, συνεκτικής και αποτελεσματικής πολιτικής. Κλείνοντας, θέλω να υπενθυμίσω το φετινό μήνυμα του ΟΗΕ για την Παγκόσμια Ημέρα Νερού «Καλύτερο νερό, καλύτερη απασχόληση». Με αυτό το μήνυμα ο ΟΗΕ δίνει το στίγμα του για την ικανή ποιότητα και ποσότητα του νερού που μπορεί να αλλάξει τη ζωή και τα μέσα διαβίωσης των ανθρώπων, που μπορεί ακόμη και να μετατρέψει τις κοινωνίες και τις οικονομίες. Περιμένω με ενδιαφέρον, κύριε Υπουργέ, να ακούσω την απάντησή σας και τις δικές σας σκέψεις. Σας ευχαριστώ.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Πραγματικά, θίξατε πολύ σημαντικά ζητήματα. Θέλω να επισημάνω ότι είναι σε φάση ολοκλήρωσης - έχουμε τελειώσει και τώρα μελετάμε τις τελευταίες πινελιές - η οικονομική ανάλυση κόστους των υπηρεσιών χρήσεως του νερού, που είναι και αυτό αιρεσιμότητα, και θα το έχουμε έτοιμο σε λίγες μέρες. Γιατί, πραγματικά, αυτή η απόφαση είναι πυλώνας για να μπορέσουμε να ξέρουμε αυτήν τη στιγμή πόσο κοστίζει το νερό σε κάθε περιφέρεια και να υπάρχουν συγκεκριμένες οδηγίες. Αναφέρατε ένα άλλο ζήτημα, το οποίο αφορά τα κόστη. Ενδεικτικά, αναφέρω ότι αυτήν τη στιγμή η κατανάλωση ξεπερνά τα 700 κυβικά ανά στρέμμα. Όταν βλέπω εδώ από τη μελέτη της διαχείρισης ότι για παράδειγμα στο βαμβάκι, που θεωρείται κι από τις σχετικά υδροβόρες καλλιέργειες, τα απαιτούμενα κυβικά ανά στρέμμα είναι μόνο 379, η σπατάλη είναι τρομακτική και την καταλαβαίνουμε, αλλά ποτέ κανένας δεν ασχολήθηκε με αυτό. Ένα κρίσιμο ζήτημα που θίξατε είναι το ποιος αποφασίζει για όλα αυτά. Εδώ, πραγματικά, το δικό μας Υπουργείο είναι ένα Υπουργείο το οποίο, κυριολεκτικά, λειτουργεί ως η «ασώματος κεφαλή». Είμαστε υπεύθυνοι για τα δάση, αλλά τα δασαρχεία ανήκουν στην αποκεντρωμένη διοίκηση, σε άλλο Υπουργείο. Είμαστε υπεύθυνοι για τις πολεοδομίες, αλλά οι πολεοδομίες ανήκουν στους δήμους. Είμαστε υπεύθυνοι για τα νερά, αλλά τα νερά δεν ανήκουν σε εμάς, πάλι ανήκουν στην αποκεντρωμένη διοίκηση. Θα μπορούσα να φέρω και δεκάδες άλλα παραδείγματα. Αυτό δεν γίνεται σε καμμία χώρα του κόσμου, να μην υπάρχει καθετοποίηση. Ήταν πάγιο αίτημα. Δυστυχώς, αυτό θέλει μεγάλες αλλαγές και αυτήν τη στιγμή ξέρω ότι υπάρχουν μεγαλύτερες προτεραιότητες, αλλά είναι από αυτά που πρέπει να γίνουν επιτέλους, να δούμε ποιος κυβερνά αυτόν τον τόπο και πώς σχεδιάζουμε, εφαρμόζουμε και υλοποιούμε. Θα αναφέρω κάτι εξαιρετικά σημαντικό. Ο κόσμος μπερδεύει δύο ζητήματα. Το ένα ζήτημα είναι ότι το νερό είναι κοινό αγαθό και κοινό σημαίνει ότι δεν ανήκει σε κανέναν. Το νερό είναι φυσικός πόρος όπως ο αέρας, είναι κοινό αγαθό, σε αντίθεση με τα δίκτυα, τα οποία όπως αναφέρατε αυτήν τη στιγμή βρίσκονται σε κακή κατάσταση, τα οποία είναι δημόσιο αγαθό. Λέω δημόσιο αγαθό και δεν μιλάω για ιδιωτικοποίηση - γιατί έχουν ακουστεί και αυτά, να ιδιωτικοποιηθούν τα δίκτυα - για έναν πάρα πολύ απλό λόγο: θα δεχόμουν μία συζήτηση τέτοια μόνο αν θα μπορούσα να διαλέξω δίκτυο από πολλά δίκτυα και να μην είναι μονοπωλιακό και μόνο εάν τα πάγια αυτά δεν τα έφτιαχνε το κράτος με τα λεφτά του πολίτη. Ξέρουμε όλοι ότι ο ιδιώτης που θα έρθει, θα έρθει μόνο για να διαχειριστεί τις δικές μας αξίες. Αυτό αγγίζει τα όρια του παραλογισμού. Όμως, πρέπει να είναι τα δίκτυα δημόσια και για έναν ακόμα λόγο. Πρέπει να είναι δημόσια γι' αυτό ακριβώς που είπατε. Υπάρχουν δύο πράγματα που λέει η μελέτη μας. Λέει για κοστολόγηση - τιμολόγηση. Κοστολόγηση - τιμολόγηση σημαίνει ότι το κόστος, αν το πάρω με ιδιωτικά κριτήρια, πρέπει να το μετακυλήσω στην τιμή, στο τιμολόγιο. Όμως, αυτό πάρα πολύ απλά σημαίνει ότι πιθανότατα η Θεσσαλία να μην έπρεπε να παράγει αγαθά. Γιατί θα ήταν τόσο ακριβό το κόστος του νερού, εάν θέλαμε να μετακυλίσουμε όλες τις πάγιες αξίες και εγκαταστάσεις στον αγρότη, που προφανώς θα έφτανε σε τέτοια τιμή το αγροτικό προϊόν, που δεν θα υπήρχε περίπτωση να το αγοράσουμε, με καμμία δυνατότητα, στην Ελλάδα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Αναπληρωτή Υπουργού]] Άρα, λοιπόν, εδώ είναι πολιτική απόφαση το να μετακυλήσουμε και τι ποσοστό να μετακυλήσουμε από το κόστος στην τιμή. Και για να πάρουμε αυτή την απόφαση, πρέπει να έχουμε τα πραγματικά κόστη, να τα ελαχιστοποιήσουμε - και αυτό κάνει αυτή η μελέτη που έχουμε σχεδόν ετοιμάσει - και ταυτόχρονα να αποφασίζουμε πια ως πολιτεία: Θέλουμε να στηρίξουμε την αγροτική μας παραγωγή - αυτό είναι το παράλληλο πρόγραμμα - ή μονεταριστικά θα τους φορτώσουμε όλο το κόστος; Φυσικά όχι. Και αυτή η απόφαση πρέπει να παρθεί, γιατί πρέπει να στηρίξουμε την αγροτική παραγωγή, πρέπει να στηρίξουμε τις άνυδρες περιοχές και όχι να λέμε δεν πειράζει και ότι όσο κοστίζει το νερό στη Σαντορίνη, τόσο πρέπει να πληρώνουν οι Σαντορινιοί ή όποιος έρχεται στο νησί ή οπουδήποτε αλλού. Σας ευχαριστώ πολύ.
Και εμείς ευχαριστούμε. Περνάμε στην πέμπτη με αριθμό 688/21-3-2016 επίκαιρη ερώτηση πρώτου κύκλου του Βουλευτή Λαρίσης των Ανεξαρτήτων Ελλήνων κ. Βασιλείου Κόκκαλη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διατήρηση των είκοσι επτά εργαζομένων των Κοινωνικών Δομών της Χαλκίδας. Τον λόγο έχει ο κ. Κόκκαλης για δύο λεπτά.
Ευχαριστώ, κύριε Πρόεδρε. Κυρία Υπουργέ, όπως πολύ καλά γνωρίζετε, οι βασικές προτεραιότητες αυτής της Κυβέρνησης ήταν η αντιμετώπιση της ανθρωπιστικής κρίσης, ήδη από τον Ιανουάριο του 2015, με το νομοσχέδιο για την ανθρωπιστική κρίση και εν συνεχεία με το παράλληλο πρόγραμμα. Μεγάλο έργο στην αντιμετώπιση της ανθρωπιστικής κρίσης παράγουν οι κοινωνικές δομές του Υπουργείου Εργασίας. Η Εύβοια και συγκεκριμένα η Χαλκίδα είναι από τις περιοχές οι οποίες επλήγησαν περισσότερο από τη φτώχεια και από την ανεργία. Στις Κοινωνικές Δομές της Χαλκίδας υπηρετούν είκοσι επτά εργαζόμενοι. Το έργο το οποίο έχουν επιτελέσει είναι αξιοθαύμαστο, καθώς πέτυχαν να είναι 500% πάνω από τους στόχους. Πλην όμως, ενώ λειτουργεί από το 2013, με δύο αλλεπάλληλες παρατάσεις είναι μέχρι και 30-06-2016. Ρωτάνε, λοιπόν, αυτοί οι εργαζόμενοι, αλλά και όλος ο λαός και ο κόσμος της Χαλκίδας: Θα συνεχίσουν αυτές οι Κοινωνικές Δομές; Θα πληρωθούν τα δεδουλευμένα τους οι εργαζόμενοι, που είναι από τον Νοέμβριο 2015; Σας ευχαριστώ.
Τον λόγο έχει η κυρία Υπουργός.
Κύριε Βουλευτά, σας ευχαριστώ για την ερώτησή σας. Κατ' αρχάς κάνατε δύο ερωτήσεις. Θα απαντήσω πρώτα για την πληρωμή των εργαζομένων. Διότι, βεβαίως, μας ενδιαφέρει να πληρωθούν οι είκοσι επτά εργαζόμενοι της Χαλκίδας και μετά θα σας εξηγήσω και για τη δεύτερη ερώτησή σας, εκτός και εάν θέλετε να πάρω τον χρόνο και για τις δύο ερωτήσεις που κάνατε. Δεν ξέρω, κύριε Πρόεδρε.
Δεν υπάρχει πρόβλημα.
Θα απαντήσω μία και έξω, όπως θέλετε. Πρώτα θα πω για την εξόφληση των δεδουλευμένων. Όπως ξέρετε, ήταν ένα έργο ΕΣΠΑ - το είπατε - , το οποίο εντάχθηκε στο Πρόγραμμα Δημοσίων Επενδύσεων, δηλαδή στα κρατικά χρήματα, από τον Σεπτέμβριο μέχρι 31-12. Άρα πρώτα, πρώτα έπρεπε να γίνει αυτή η μεταφορά, δηλαδή η ένταξη και η πληρωμή των εργαζομένων γι' αυτήν την περίοδο. Για όλες τις δομές φτώχειας - όπως έχω πει επανειλημμένα - από 31 Σεπτεμβρίου μέχρι 31 Δεκεμβρίου εξασφαλίσαμε 3 εκατομμύρια για να πληρωθούν οι εργαζόμενοί τους. Αυτή, όμως, είναι μια σύνθετη διαδικασία, δηλαδή όταν περνάει, αλλάζει ο τρόπος πληρωμής. Και επομένως ο τρόπος πληρωμής έπρεπε να γίνει ως εξής: Πρώτον στις 17-12-2015 ολοκληρώσαμε την ένταξη του έργου στο ΠΔΕ του 2015. Από εκεί και ύστερα συγχρόνως κάναμε και το εξής: Επειδή ξέραμε ότι μέχρι 30-06-2016 οι δομές αυτές θα συνεχίσουν να λειτουργούν και δεν θα έχουν ενταχθεί ακόμη στο νέο ΕΣΠΑ, επεκτείναμε με άλλα 6,5 εκατομμύρια πάλι από το Πρόγραμμα Δημοσίων Επενδύσεων τη λειτουργία τους. Τι έχει γίνει μέχρι σήμερα; Στις 5-2-2016 εντάχθηκε το αίτημα χρηματοδότησης στο Υπουργείο Οικονομίας για τη νέα περίοδο. Εδώ και δύο εβδομάδες έχει ξεκινήσει η καταβολή της πρώτης δόσης για το τρίμηνο Οκτωβρίου - Δεκεμβρίου 2015. Αυτή η πρώτη δόση αφορά το 80% του συνολικού ποσού, δηλαδή των 2.293.000 ευρώ. Έχουν καταβληθεί τα χρήματα σε είκοσι μία από τις τριάντα έξι πράξεις, διότι οι ανάδοχοι είχαν φέρει τα δικαιολογητικά, και αναμένεται η ολοκλήρωση των πληρωμών το προσεχές χρονικό διάστημα. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Ένα δευτερόλεπτο ανοχή, κύριε Πρόεδρε. Μόνο μία πράξη από τις τριάντα επτά δεν έχει καταβάλει τα απαραίτητα δικαιολογητικά. Στη δομή στην οποία αναφέρεστε, με επωνυμία Εργατοϋπαλληλικό Κέντρο Ευβοίας, καταβλήθηκε το ποσό των 61.585 ήδη στις 15-3-2016 μέσω του λογαριασμού που τηρείται στην Τράπεζα της Ελλάδος με απευθείας μεταφορά του δικαιούμενου ποσού σε πίστωση τραπεζικού λογαριασμού. Μετά την ένταξη του Εθνικού Δελτίου στο ΠΔΕ, στο Πρόγραμμα Δημοσίων Επενδύσεων του 2016, η υπηρεσία θα προβεί πάλι στο 80% των εκταμιεύσεων για το υπόλοιπο διάστημα μέχρι 30-6-2016. Επομένως, τον επόμενο μήνα, δηλαδή τώρα, μέσα στον Απρίλη θα πληρωθεί το 80% και του δεύτερου τριμήνου του 2016. Αυτή είναι, λοιπόν, η απάντησή μου ως προς την πληρωμή. Τώρα να απαντήσω και για τη δεύτερη ερώτηση.
Το δευτερόλεπτο έγινε ενάμισι λεπτό.
Τι να κάνω τώρα; Απαντώ και για τις δύο ερωτήσεις μία και έξω.
Δύο ερωτήσεις;
Δεν παρακολουθήσατε.
Είχε δύο σκέλη η ερώτησή μου.
Δεν θα παρέμβει ο Βουλευτής άλλο, δεν θα κάνει δευτερολογία.
Παρακαλώ, συνεχίστε.
Όπως ξέρετε, κύριε Βουλευτά, στην Εύβοια υπήρχαν μόνο πέντε δομές με είκοσι επτά εργαζόμενους σε όλη την Εύβοια και αυτές στη Χαλκίδα. Εμείς ξανασχεδιάσαμε όλο το πρόγραμμα για όλον τον νομό. Επομένως, από τους είκοσι επτά εργαζόμενους στη Χαλκίδα εμείς σχεδιάσαμε για μεν τη Χαλκίδα τρεις δομές με δεκαπέντε εργαζόμενους συνολικά. Όμως, στους διπλανούς Δήμους, όπως Κύμης, Αλιβερίου, Ιστιαίας, Αιδηψού, Διρφύων - Μεσσαπίων, Ερέτριας, Καρύστου, Μαντουδίου και Δήμου Σκύρου σχεδιάσαμε συνολικά δεκατρείς δομές, δηλαδή έξι Κέντρα Κοινότητας, που είναι καινούργιος θεσμός, και επτά δομές παροχής βασικών αγαθών, που συνολικά σημαίνει ότι σχεδιάσαμε επιπλέον των τριών δομών άλλες δεκαέξι δομές με σαράντα έναν εργαζομένους. Επομένως, στους είκοσι επτά παλαιούς της Χαλκίδας προστίθενται συνολικά σαράντα ένας εργαζόμενοι και δομές καινούργιες για όλον τον νομό. Αυτή είναι η πολιτική μας, ότι δεν τα δίνουμε σε έναν δήμο και όλους τους άλλους τους αφήνουμε. Σχεδιάσαμε, σε συνεννόηση με τον Περιφερειάρχη, όλες αυτές τις δομές από την αρχή και κοιτάξαμε να τις ισοκατανείμουμε σε όλους τους δήμους της Εύβοιας. Αυτό είναι κοινωνική πολιτική, δεν είναι όποιος δήμος πρόλαβε αυτός τον Κύριο είδε. Με αυτήν την έννοια οι εργαζόμενοι όχι μόνο έχουν μία προοπτική μεγαλύτερης δεξαμενής, για να υποβάλουν με το νέο ΕΣΠΑ τις αιτήσεις τους και τα προσόντα τους, αλλά συγχρόνως θα κοιτάξουμε να πριμοδοτηθούν για την προηγούμενή τους εργασία, έτσι ώστε στο νέο ΕΣΠΑ, το οποίο, όπως ξέρετε, γίνεται με ΑΣΕΠ, όπως πάντα γίνεται το νέο ΕΣΠΑ με ΑΣΕΠ, να έχουν μεγαλύτερες δυνατότητες να παρέχουν τις υπηρεσίες τους σε όλον τον Νομό της Εύβοιας, αλλά συγχρόνως όλος ο Νομός της Εύβοιας να απολαύσει αυτές τις υπηρεσίες, που είναι απολύτως απαραίτητες για μια χειμαζόμενη κοινωνία. Σας ευχαριστώ, κύριε Πρόεδρε.
Σας ευχαριστούμε. Θα συζητηθεί η πρώτη με αριθμό 3163/15-2-2016 ερώτηση του Βουλευτή Ηρακλείου της Δημοκρατικής Συμπαράταξης ΠΑΣΟΚ - ΔΗΜΑΡ κ. Βασιλείου Κεγκέρογλου προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με τη διασφάλιση της ομαλής λειτουργίας των Παιδικών, Βρεφικών και Βρεφονηπιακών σταθμών, καθώς και των Κέντρων Δημιουργικής Απασχόλησης Παιδιών (ΚΔΑΠ) και Παιδιών με Αναπηρία (ΚΔΑΠμεΑ). Κύριε Κεγκέρογλου, έχετε τον λόγο για δύο λεπτά.
Ευχαριστώ, κύριε Πρόεδρε. Κυρία Υπουργέ, είμαστε επτά μήνες μετά την έναρξη της σχολικής χρονιάς και τα προβλήματα στους παιδικούς σταθμούς, στους βρεφονηπιακούς σταθμούς, στα ΚΔΑΠ και στα ΚΔΑΠ με παιδιά ΑΜΕΑ έχουν συσσωρευτεί, κυρίως λόγω της μεγάλης καθυστέρησης στην καταβολή των χρηματοδοτήσεων από το συγκεκριμένο πρόγραμμα που χρηματοδοτούνται, το πρόγραμμα: «Εναρμόνιση οικογενειακής και επαγγελματικής ζωής». Επτά μήνες είναι απλήρωτοι χιλιάδες εργαζόμενοι. Δεν καταβάλλονται ασφαλιστικές εισφορές από τους φορείς των δήμων και από τα νομικά τους πρόσωπα. Αυτό είναι το πρώτο πρόβλημα και ακολουθούν υψηλά πρόστιμα στους δήμους και στα νομικά πρόσωπα. Εμείς σας είχαμε επισημάνει από την αρχή του καλοκαιριού ότι ήταν λάθος ο όρος ο οποίος μπήκε, να έχουν εκτελέσει δηλαδή το 30% και μετά να πάρουν προκαταβολή ή πρώτη δόση. Αυτό είναι που δημιούργησε κυρίως τα προβλήματα. Σε πολλούς δήμους, όμως, θα πρέπει να δούμε ότι είναι αδύνατη η τήρηση του κανονισμού και ιδίως της σχέσης που προβλέπει ο κανονισμός λειτουργίας των παιδικών και βρεφονηπιακών σταθμών ανάμεσα στους παιδαγωγούς και τα παιδιά. Δεν τηρείται. Και δεν τηρείται για ποιο λόγο; Γιατί δεν έχετε δώσει την απαραίτητη χρηματοδότηση ή την έγκριση να δουλέψουν υπερωρίες οι παιδαγωγοί, λόγω της γνωστής μετατροπής του οκταώρου σε εξάωρο. Θα πρέπει, επιπλέον, να σας πω ότι ειδικά στα ΚΔΑΠ και στα ΚΔΑΠ παιδιών με αναπηρία, που λειτουργούν με μεγάλη επιτυχία από το 1996- είναι τετρακόσια εβδομήντα ένα τα Κέντρα Δημιουργικής Απασχόλησης και εξήντα επτά επιπλέον για τα παιδιά με αναπηρία - οι εργαζόμενοι νιώθουν μια ανασφάλεια και προτείνουν λύσεις. Έχουν απευθυνθεί σε εσάς, με επιστολή τους, στις 24 του μήνα και ζητούν να λύσει επιτέλους το Υπουργείο ή τα συναρμόδια Υπουργεία το θέμα της σταθερής και απρόσκοπτης χρηματοδότησης, να υπάρξει νομοθετική ρύθμιση ή αποφάσεις στην κατεύθυνση σταθεροποίησης της εργασιακής τους σχέσης και ενίσχυση γενικότερα των δομών. Υπάρχουν πολλά προβλήματα που συσσωρεύονται. Η συσσώρευση των προβλημάτων πραγματικά μας βάζει σε νέο φαύλο κύκλο. Θα σας πω ένα παράδειγμα.
Κύριε Κεγκέρογλου, έχετε και τη δευτερολογία σας.
Κλείνω με αυτό, κύριε Πρόεδρε. Δώσατε μία παράταση στην ισχύ των αδειών των παιδικών και των βρεφονηπιακών σταθμών μέχρι τις 31-12-2016. Αυτό είναι δώρον άδωρον. Είτε θα πρέπει να την δώσετε όσο διαρκεί η σχολική χρονιά είτε να μην την δώσετε καθόλου. Δεν ισχύει, διότι, όταν θα έρθουν το καλοκαίρι για να υποβάλουν αιτήσεις, δεν θα μπορούν. Κυρία Υπουργέ, εάν δεν λύσετε το θέμα των προστίμων που μπήκαν από τα ασφαλιστικά ταμεία, από το ΙΚΑ συγκεκριμένα, στους δήμους και στα νομικά πρόσωπα, δεν θα έχουν στην επόμενη καταβολή φορολογική ενημερότητα για να εισπράξουν τα χρήματα. Είναι, δηλαδή, ένας φαύλος κύκλος και πρέπει να δοθεί λύση και στο θέμα των προστίμων, σε συνεργασία βέβαια με τον αρμόδιο συνάδελφό σας στο Υπουργείο Εργασίας που έχει το ΙΚΑ. Ευχαριστώ πολύ, κύριε Πρόεδρε.
Κυρία Φωτίου, έχετε τον λόγο για τρία λεπτά.
Σας ευχαριστώ, κύριε Πρόεδρε. Κύριε Κεγκέρογλου, είστε μάλλον ο καθ' ύλην αρμόδιος εδώ μέσα Βουλευτής, για να ξέρετε καλά ότι άλλαξε το ΕΣΠΑ απ' αυτό που εσείς διαχειριστήκατε την περασμένη περίοδο με το καινούργιο ΕΣΠΑ. Και ενώ στο παλιό η δράση, δηλαδή ο Θεματικός Στόχος 9, είχε όλα του τα χρήματα σ' ένα τομεακό πρόγραμμα, αυτό άλλαξε και έγιναν είκοσι επτά προγράμματα. Πιο συγκεκριμένα, είναι δεκατρία στις περιφέρειες όσον αφορά τα άτομα για τα προγράμματα των ΑΜΕΑ - αναφερθήκατε σ' αυτά ήδη - άλλα δεκατρία για τους βρεφονηπιακούς σταθμούς και ένα επιπλέον από το ΕΠΑΝΑΔ. Εκεί, λοιπόν, που είχαμε να κάνουμε μία πράξη εντάξεως, όπως είχατε εσείς, τώρα έχουμε είκοσι επτά. Αυτό, λοιπόν, το νέο καθεστώς, το οποίο όριζε το ευρωπαϊκό πρόγραμμα, το Σύμφωνο Εταιρικής Σχέσης, το νέο ΕΣΠΑ δηλαδή, το ΣΕΣ, άλλαξε εντελώς το τοπίο. Αυτό ήταν το πρώτο. Πρέπει να σας πω ότι, ενώ εγκαίρως βρήκαμε τα χρήματα, τα οποία είναι συνολικά 176,5 εκατομμύρια - τα χρήματα από τις τρεις πηγές, όπως ξέρετε καλά, 49,2 εκατομμύρια από το ΕΠΑΝΑΔ, 74,5 από τα ΠΕΠ, από τις προηγούμενες αυτές δεκατρείς πράξεις που σας είπα και το υπόλοιπο των 53 εκατομμυρίων από τους εθνικούς πόρους - αυτή τη στιγμή έπρεπε να γίνει προσυμβατικός έλεγχος από το Ελεγκτικό Συνέδριο για τρεις χιλιάδες εβδομήντα τέσσερις συνολικά συμβάσεις. Υπογράψαμε τρεις χιλιάδες εβδομήντα τέσσερις συνολικά συμβάσεις, για τις οποίες έπρεπε να γίνει προσυμβατικός έλεγχος. Αυτός ολοκληρώθηκε τον Δεκέμβριο του 2015. Να μην αφήνουμε, δηλαδή, να εννοείται ότι όλα αυτά δεν δούλευαν ρολόι. Δούλεψαν ρολόι και έπρεπε να «τρέξουμε» τρομακτικά αυτό το νέο πρόγραμμα, το οποίο το βρήκαμε μέσα στη μέση. Σας λέω, λοιπόν, ότι αυτή τη στιγμή ήταν όρος της Ευρωπαϊκής Ένωσης να εκταμιεύεται το 30% και να έχει ολοκληρωθεί το 30% της εργασίας όλων αυτών - και το ξέρετε - έναντι του 10% που είχατε στο προηγούμενο ΕΣΠΑ. [[Στο σημείο κτυπάει το κουδούνι λήξεως του χρόνου ομιλίας της κυρίας Αναπληρώτριας Υπουργού]] Επομένως, για να καταβληθεί τον Ιανουάριο του 2016 η πρώτη δόση, θα έπρεπε όλο το προηγούμενο 30% του προγράμματος να είχε υλοποιηθεί. Υπήρξε μια μικρή καθυστέρηση, πράγματι, λόγω των πολλών πράξεων ένταξης. Όμως, αυτή τη στιγμή και μέσω της Τράπεζας της Ελλάδος έχουν αρχίσει - στις αρχές Μαρτίου ξεκίνησαν - οι πληρωμές. Έχει καταβληθεί η πρώτη δόση στους φορείς που έχουν αποστείλει δικαιολογητικά για το ΕΠΑΝΑΔ και έχει ξεκινήσει η καταβολή της πρώτης δόσης των ΠΕΠ, του οποίου τα χρήματα έχουν ήδη πάει στην Τράπεζα της Ελλάδος. Επομένως, έχουν προγραμματιστεί και θα γίνουν οι αιτήσεις πληρωμής από τον φορέα υλοποίησης προς τα ΠΕΠ και στο ΕΠΑΝΑΔ και διενεργούνται όλες οι απαραίτητες ενέργειες για τη δεύτερη δόση. Για το υπόλοιπο, θα σας απαντήσω αμέσως μετά, εκτός και αν θέλετε να απαντήσω και για τα δύο μια και έξω.
Πριν δώσω τον λόγο στον κ. Κεγκέρογλου, θέλω να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία της Βουλής, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», δεκατρείς μαθήτριες και μαθητές και δύο συνοδοί εκπαιδευτικοί από το 20 Δημοτικό Σχολείο Αφάντου Ρόδου. Η Βουλή τούς καλωσορίζει. [[Χειροκροτήματα απ' όλες τις πτέρυγες της Βουλής]] Ο κ. Κεγκέρογλου έχει τον λόγο. Θα παρακαλέσω μόνο να μείνουμε στα χρονικά πλαίσια που ορίζει ο Κανονισμός.
Ευχαριστώ, κύριε Πρόεδρε. Κυρία Υπουργέ, επειδή ακριβώς το πλαίσιο ήταν περισσότερο σύνθετο, θα έπρεπε να βρεθούν άλλες λύσεις για φέτος. Παραδείγματος χάριν, μπορούσε να πληρωθεί από το Πρόγραμμα Δημοσίων Επενδύσεων; Θα μπορούσε να θεσπιστεί προκαταβολή από το Πρόγραμμα Δημοσίων Επενδύσεων; Θα μπορούσε.
Έχει θεσπιστεί.
Άρα, λοιπόν, τι θέλω να σας πω; Ότι αυτά που λέτε είναι πραγματικά γραφειοκρατικά θέματα, δεν το αρνούμαι, αλλά είναι και δικαιολογίες μεταξύ μας. Ο απλήρωτος εργαζόμενος και ο δήμος που έφαγε πρόστιμο, λόγω του ότι δεν πήγαν τα χρήματα έγκαιρα για να πληρώσει το ΙΚΑ, δεν τα καταλαβαίνει αυτά. Άρα, λοιπόν, μπορούσε μέσα από το Πρόγραμμα Δημοσίων Επενδύσεων να προγραμματιστεί και προκαταβολή και πληρωμή. Βεβαίως και μπορούσε. Γι' αυτό σας ρωτάμε: Γιατί δεν το πράξατε; Γιατί δεν το κάνατε - αυτή είναι η ερώτηση - ούτως ώστε να δώσετε λύση, με δεδομένο ότι αυτά τα θέματα έχουν, όπως σας είπα, αλυσιδωτές επιπτώσεις;
Όλα θα τα απαντήσω...
Και βεβαίως, το ίδιο ισχύει και για άλλα προγράμματα. Εντάξει, για το θέμα που μου είπατε τώρα, ότι είναι πολλά - είναι αλήθεια - τα ΠΕΠ κ.λπ.. Όμως, προηγουμένως στο θέμα των δομών αντιμετώπισης της φτώχειας, που συζητούσατε, που είναι από χρήματα εθνικά, γιατί έχουμε τόση πολλή καθυστέρηση και εκεί; Το άκουσα. Γιατί έχουμε τόσο μεγάλη καθυστέρηση;
Και γι' αυτό θα απαντήσω;
Θα απαντήσετε, κυρία Υπουργέ, σε μισό λεπτό.
Γιατί δεν έχετε υπογράψει ακόμα; Αφού διαμαρτύρεστε θα πρέπει να σας πω ορισμένα πράγματα: Δεν τα τρέχετε στην ώρα τους. Είναι τώρα Μάρτιος και δεν έχει υπογραφεί ακόμα η προγραμματική σύμβαση για το «Βοήθεια στο Σπίτι».
Τι είναι αυτά που λέτε;
Βάλτε ένα ερωτηματικό.
Με το δίκιο τους οι εργαζόμενοι, οι πεντέμισι χιλιάδες περίπου που είναι σε αυτές τις δομές που αναφέρθηκα, νιώθουν ανασφάλεια.
Μα, δεν μπορεί να λέει ό,τι θέλει. Αυτό είναι άλλο πράγμα που λέει.
Κυρία Υπουργέ, έχετε έναν σχεδιασμό που εννοείται ότι είναι για άλλα προγράμματα. Όμως, αναφέρομαι συνολικά στα κοινωνικά προγράμματα, που με τον ίδιο τρόπο, δυστυχώς, της αδράνειας τα αντιμετωπίζετε. Αυτό είναι το θέμα μας. Ενεργοποιηθείτε παραπάνω και ασχοληθείτε. Οι εργαζόμενοι έχουν το θέμα και της καθυστέρησης πληρωμής τους και της ανασφάλειας που νιώθουν με αυτά τα οποία ανακοινώνετε. Θα πρέπει να διασφαλίσετε ότι δεν θα χάσουν την εργασία τους. Δεν την έχασαν το προηγούμενο διάστημα με τις αυστηρότερες διαδικασίες που υπήρχαν και δεν πρέπει να τη χάσουν ούτε τώρα. Είπατε ορισμένες σκέψεις πριν απαντώντας στον κύριο συνάδελφο…
Ωραία, κύριε Κεγκέρογλου, ολοκληρώσατε. Βάλτε ένα ερωτηματικό. Κυρία Υπουργέ, έχετε τον λόγο.
…και ευελπιστώ ότι θα διευρύνετε όλες τις διαδικασίες, ούτως ώστε να μη χαθεί καμία θέση εργασίας και να μην μείνει κανείς εργαζόμενος χωρίς τη δουλειά του.
Κυρία Υπουργέ, έχετε τον λόγο.
Κύριε Κεγκέρολγου, εγώ δεν αναφέρθηκα καθόλου στο γεγονός ότι η ερώτηση αυτή, η οποία έγινε επίκαιρη, ενώ ήταν μια ερώτηση κανονική, την οποία υποβάλατε στο Υπουργείο Εσωτερικών και σας απαντήθηκε πλήρως, τη φέρατε σήμερα εδώ ως επίκαιρη, διότι ξέρετε πολύ καλά ότι αυτή η ερώτηση έχει απαντηθεί από άλλο Υπουργείο.
Δεν έχει απαντηθεί.
Την κάνατε σήμερα ξανά ακριβώς για λόγους εντυπωσιασμού. Οι εργαζόμενοι ξέρουν πολύ καλά ότι ποτέ δεν πληρώθηκαν στην ώρα τους. Όταν πήγα εγώ σε αυτό το Υπουργείο είχα χιλιάδες εργαζόμενους, που τους είχα παραλάβει προφανώς από τις δομές φτώχειας από σας, που δεν ήταν πληρωμένοι, όπως παραδείγματος χάριν οι εργαζόμενοι της «Παιδικής Στέγης». Πέρυσι τέτοια εποχή δεν ήταν πληρωμένοι. Άρα, κάτι συμβαίνει, το οποίο ή το ξέρετε και αναγνωρίζετε τις διαδικασίες αυτές και το λέτε, ή απλά, κάνουμε σπέκουλα στην πλάτη των εργαζομένων. Δεν πειράζει. Όμως, εμείς σχεδιάσαμε ένα ΕΣΠΑ που δεν έδινε είκοσι επτά εργαζόμενους στο Δήμο της Χαλκίδας και κανέναν άλλο σε όλη την Εύβοια, όπως κάνατε εσείς. Μόλις προηγουμένως το ανέπτυξα. Και αυτό έχει τεράστια σημασία. Ξέρετε τι σημαίνει αυτό; Σημαίνει ότι σε κάθε δήμο υπάρχουν δομές πια κοινωνικής φτώχειας του νέου ΕΣΠΑ, σχεδιασμένο από εμάς, ενώ πριν ήταν: «Όποιος προλάβαινε τον Κύριο έβλεπε». Αυτή ήταν η πολιτική μέχρι σήμερα, κύριε Κεγκέρογλου. Και σε αυτή την πολιτική εμείς το ανατρέψαμε εντελώς γιατί θεωρούμε ότι ωφελούμενοι υπάρχουν σε όλους τους δήμους και δεν ήταν μόνο σε αυτούς που προλάβαιναν. Επομένως, αφήστε το αν έχουμε σχεδιάσει, δεν έχουμε σχεδιάσει, πόσο καλά τα κάνουμε και πόσο γρήγορα. Και πιο γρήγοροι είμαστε από εσάς και διευρυμένοι και με ισονομία, ώστε όλοι να ωφεληθούν από τα χρήματα και όχι όποιος πρόλαβε. Αν βλέπατε την ανισομέρεια με την οποία ήταν σχεδιασμένο το προηγούμενο ΕΣΠΑ, δηλαδή ένας δήμος είχε όλες τις δομές και ένας διπλανός και ο παραδιπλανός του τίποτα, απολύτως τίποτα, θα καταλαβαίνατε ποια είναι η διαφορά στο σχεδιασμό της κοινωνικής πολιτικής και κοινωνικής προστασίας. Εγώ λέω ότι οι εργαζόμενοι είναι διασφαλισμένοι και το ξέρουν. Πρώτη φορά γίνονται όλες αυτές οι διασφαλίσεις. Τώρα, εκ των υστέρων, τα κροκοδείλια δάκρυα δεν χρειάζονται, κατά την άποψή μου. Πραγματικά δεν χρειάζονται αυτή τη στιγμή, όταν ξέρουν, πρώτον,…
Ωραία, βάλτε μια τελεία.
Τελειώνω. Πρώτον, λοιπόν, πληρώνονται αυτή τη στιγμή. Ξέρουν αναλυτικά όλοι οι εργαζόμενοι σε όλες τις δομές τι ακριβώς γίνεται. Όσο δε για τους εργαζόμενους στις δομές κατά της φτώχειας, ξέρετε ότι είναι τρεις χιλιάδες, δεν χρειάζεται να τους κάνετε πέντε, έτσι για να το ακούμε και να το λέμε. Για τους εργαζόμενους στο «Βοήθεια στο Σπίτι»: όλοι οι άλλοι είναι εννιακόσιοι, αυτούς παραλάβαμε και αυτούς με το νέο ΕΣΠΑ θα τους κάνουμε χίλιους τετρακόσιους, αν σας λέει κάτι αυτό για διασφάλιση των θέσεων, για περισσότερη δουλειά για όλους, για μεγαλύτερα νούμερα όσον αφορά στους ωφελούμενους.
Ευχαριστούμε. Ανακοινώνω στο Σώμα ότι λόγω κωλύματος του Αναπληρωτή Υπουργού Υγείας κ. Παύλου Πολάκη…
Κύριε Πρόεδρε, παρακαλώ τον λόγο.
Τι θέλετε τώρα, κύριε Κεγκέρογλου;
Τον λόγο επί προσωπικού.
Μα, δεν προβλέπεται αυτό τώρα.
Πώς δεν προβλέπεται;
Δεν προβλέπεται! Δεν προβλέπεται αυτό τώρα!
Περιμένω να μου δώσετε τον λόγο, για να τεκμηριώσω το προσωπικό ζήτημα.
Είναι προσωπικό το θέμα της ερώτησης, κύριε Πρόεδρε;
Με αυτή την έννοια να σας πω, κύριε Κεγκέρογλου, ο κάθε ερωτών θα μπορούσε να τεκμηριώσει προσωπικό πρόβλημα. Σεβαστείτε τώρα…
Ο Κανονισμός προβλέπει να μου δώσετε ένα λεπτό, για να τεκμηριώσω το προσωπικό.
Κι εγώ θα πρέπει να απαντήσω μετά, κύριε Πρόεδρε.
Λέω, κύριε Κεγκέρογλου, ότι με αυτή την έννοια ο κάθε ερωτών θα μπορούσε να τεκμηριώσει προσωπικό πρόβλημα, γιατί είναι αυτός που ερωτά.
Αν υπήρχε προσωπικό.
Ορίστε, έχετε τον λόγο.
Το προσωπικό έγκειται στο γεγονός ότι η κυρία Υπουργός λέγοντας μη αλήθειες - για να της το πω ευγενικά - με κατηγόρησε ότι για λόγους εντυπωσιασμού έκανα την ερώτηση, ενώ είναι πληρωμένοι όλοι οι εργαζόμενοι και δεν υπάρχει κανένα θέμα. Προσέξτε, είπε ότι το Υπουργείο Εσωτερικών έχει απαντήσει πλήρως στην ερώτηση. Σας παραπέμπω, λοιπόν, στην απάντηση του Υπουργείου Εσωτερικών, που μου λέει ότι άλλο Υπουργείο είναι αρμόδιο. Αυτή είναι η απάντηση του Υπουργείου Εσωτερικών. Επομένως θα πάρετε πίσω το ότι την κάνω για λόγους…
Έχω την απάντηση του Υπουργείου Εσωτερικών και θα την καταθέσω τώρα. Δεν λέει τέτοιο πράγμα.
Άλλη είναι αυτή η ερώτηση.
Έχω την απάντηση. Θα την καταθέσω τώρα.
Εσείς, λοιπόν, κυρία Υπουργέ, ενώ είχατε υποχρέωση να έρθετε την προηγούμενη εβδομάδα, δεν ήρθατε πάλι.
Έχω απαντήσει γιατί.
Κύριε Κεγκέρογλου,…
Άρα η ερώτηση είναι πολύ παλιά.
Έχω την απάντηση του Υπουργείου Εσωτερικών και θα την καταθέσω. Δεν λέει κάτι τέτοιο.
Κύριε Κεγκέρογλου, ακούστε με. Είπε «έχει απαντηθεί», δεν είπε «πλήρως». Αυτό είπε. Σας καλύπτει αυτό. Η δεύτερη με αριθμό 686/21-3-2016 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υγείας, σχετικά με τα προβλήματα του Τμήματος Επειγόντων Περιστατικών του Νοσοκομείου Ρόδου, δεν συζητείται λόγω κωλύματος του Αναπληρωτή Υπουργού Υγείας κ. Παύλου Πολάκη. Επίσης, η τρίτη με αριθμό 660/15-3-2016 επίκαιρη ερώτηση δεύτερου κύκλου του Βουλευτή Καβάλας της Νέας Δημοκρατίας κ. Νικολάου Παναγιωτόπουλου προς τον Υπουργό Οικονομίας, Ανάπτυξης και Τουρισμού, σχετικά με την επαναφορά και αποκατάσταση της επιδότησης μισθολογικού κόστους βάσει ευρωπαϊκών κανονισμών, δεν συζητείται λόγω κωλύματος του Υπουργού κ. Σταθάκη. Η έκτη με αριθμό 661/15-3-2016 επίκαιρη ερώτηση δεύτερου κύκλου του Βουλευτή Έβρου της Νέας Δημοκρατίας κ. Αναστασίου Δημοσχάκη προς τον Υπουργό Οικονομίας, Ανάπτυξης και Τουρισμού, σχετικά με την επαναφορά και αποκατάσταση μέτρου επιδότησης μισθολογικού κόστους βάσει ευρωπαϊκών κανονισμών, δεν συζητείται λόγω κωλύματος του κυρίου Υπουργού. Επίσης, η τέταρτη με αριθμό 639/10-3-2016 επίκαιρη ερώτηση δεύτερου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με την «Ελληνική Βιομηχανία Ζάχαρης», δεν συζητείται λόγω κωλύματος του Αναπληρωτή Υπουργού Αγροτικής Ανάπτυξης και Τροφίμων κ. Μάρκου Μπόλαρη. Επίσης, για τον ίδιο λόγο, δεν συζητείται και η τρίτη με αριθμό 689/21-3-2016 επίκαιρη ερώτηση πρώτου κύκλου του Βουλευτή Σερρών της Δημοκρατικής Συμπαράταξης ΠΑΣΟΚ - ΔΗΜΑΡ κ. Μιχαήλ Τζελέπη προς τον Υπουργό Αγροτικής Ανάπτυξης και Τροφίμων, σχετικά με τις ανακτήσεις αγροτικών ενισχύσεων.
Τον λόγο θα ήθελα, κύριε Πρόεδρε.
Τι θέλετε, κύριε Τζελέπη;
Κύριε Πρόεδρε, θα ήθελα να συμπληρώσω στην ερώτηση η οποία συζητήθηκε μόλις πριν, ότι έκανα κατάθεση εγγράφου στα Πρακτικά, στο οποίο αποδεικνύεται ότι η συγκεκριμένη ερώτηση που υπέβαλαν οι τρεις Βουλευτές και μετά έγινε επίκαιρη, επειδή - λέει - δεν την απάντησα εγώ, έχει απαντηθεί από το Υπουργείο Εσωτερικών και δεν έχει απαντήσει ότι είναι αναρμόδιο.
Ωραία, ωραία.
Στο τέλος η απάντηση λέει ότι είναι άλλο Υπουργείο αρμόδιο.
Σας παρακαλώ, είναι διαδικασία αυτή; Είστε και παλιοί Βουλευτές. Σας παρακαλώ! Κύριε Τζελέπη, έχετε τον λόγο μόνο για μερικά δευτερόλεπτα.
Τριάντα δευτερόλεπτα, μισό λεπτό θα χρειαστώ. Δυστυχώς, η μη παρουσία της πολιτικής ηγεσίας του Υπουργείου Αγροτικής Ανάπτυξης για να απαντήσει στη διαδικασία των επίκαιρων ερωτήσεων δεν είναι κάτι το μεμονωμένο, αλλά είναι το σύνηθες πλέον από την πλευρά του Υπουργείου Αγροτικής Ανάπτυξης και μάλιστα σε θέματα φλέγοντα και επίκαιρα, όπως προκρίνει και η Διάσκεψη των Προέδρων για να συζητηθούν, όπως το μέλλον της «Ελληνικής Βιομηχανίας Ζάχαρης» αλλά και οι ανακτήσεις των αγροτικών ενισχύσεων. Εδώ θα ήθελα να πω - και ζητάω πραγματικά και την προστασία των Βουλευτών και της Βουλής και της διαδικασίας του κοινοβουλευτικού ελέγχου - ότι το Προεδρείο πρέπει να πάρει θέση. Δεν είναι δυνατόν σε μείζονα ζητήματα να υπάρχει μία περιφρόνηση απέναντι στους Έλληνες αγρότες, που ζητούν να ενημερωθούν μέσω αυτής της διαδικασίας.
Κύριε Τζελέπη, σας άκουσα. Το Προεδρείο έχει πάρει επανειλημμένα θέση, ότι πρέπει να έρχονται οι Υπουργοί και οι αρμόδιοι Αναπληρωτές Υπουργοί να απαντούν. Με αυτήν την έννοια ο κάθε Βουλευτής του οποίου η ερώτηση δεν απαντάται θα έπαιρνε τον λόγο με τον ίδιο χρόνο που θα είχε όταν θα απαντιόταν η ερώτησή του.
Θέλω ένα δευτερόλεπτο, για να σας δείξω το απαράδεκτο. Ενημερώθηκα τουλάχιστον την Πέμπτη για τη μία ερώτηση, ότι δεν θα συζητηθεί. Η άλλη ερώτηση, για τις ανακτήσεις, μου είπαν ότι θα συζητιόταν. Και τρεις ώρες πριν από τη συζήτηση, ενώ ήρθα από τη βόρειο Ελλάδα - και δεν είχα άλλη κοινοβουλευτική εργασία - τιμώντας το Κοινοβούλιο και αυτούς που με έστειλαν εδώ, διαπίστωσα ότι οι Υπουργοί απουσιάζουν. Ενημερώθηκα τρεις ώρες πριν! Τουλάχιστον, πρέπει να έχουν το φιλότιμο να ενημερώνουν τους Βουλευτές εκ των προτέρων. Μιλάνε για φόρτο εργασίας που προέκυψε στο παρά πέντε!
Θα συζητηθεί τώρα η πρώτη με αριθμό 685/21-3-2016 επίκαιρη ερώτηση δεύτερου κύκλου του Βουλευτή Α΄ Πειραιώς της Νέας Δημοκρατίας κ. Κωνσταντίνου Κατσαφάδου προς τον Υπουργό Υγείας, σχετικά με την ανάγκη υγειονομικού ελέγχου των μεταναστών και των προσφύγων που εισέρχονται στη χώρα μας. Κύριε Κατσαφάδο, έχετε τον λόγο για δύο λεπτά.
Ευχαριστώ πολύ, κύριε Πρόεδρε. Κύριε Υπουργέ, το προσφυγικό και μεταναστευτικό είναι ένα πρόβλημα το οποίο θα απασχολήσει για αρκετό καιρό, απ' ό,τι φαίνεται, την πατρίδα μας. Είναι ένα πρόβλημα το οποίο, εκτός από κοινωνικές, οικονομικές και εθνικές προεκτάσεις, έχει και υγειονομικές προεκτάσεις. Όπως ξέρετε, στον Πειραιά υπάρχουν δύο hot spots. Το ένα είναι το πρόχειρα κατασκευασμένο hot spot από τις δομές τις οποίες είχε το ίδιο το λιμάνι του Πειραιά και υπάρχει και το hot spot στο Σχιστό. Αφουγκραζόμενος την αγωνία και την ανασφάλεια των συμπολιτών μου στον Πειραιά - αλλά αντιλαμβάνομαι ότι η ίδια αγωνία υπάρχει σε όλους τους Έλληνες πολίτες - , ήθελα να σας ρωτήσω αν όλοι αυτοί οι παράνομοι μετανάστες και οι πρόσφυγες, οι οποίοι εισέρχονται στη χώρα μας, υπόκεινται σε κάποιον υγειονομικό έλεγχο σε ό,τι έχει να κάνει με μεταδιδόμενες ασθένειες, με επιδημίες, δηλαδή, και όλα αυτά, γιατί, απ' ό,τι μας έχει πει το ΚΕΕΛΠΝΟ - θα ήθελα να σας αναφέρω αυτό το οποίο έχει πει το ΚΕΕΛΠΝΟ - , οι κάτοικοι αυτών των χωρών, οι μετανάστες και οι πρόσφυγες οι οποίοι έρχονται από τη Συρία, το Ιράκ, το Μπαγκλαντές, το Αφγανιστάν, έχουν ένα επιδημιολογικό προφίλ λοιμώξεων, το οποίο είναι τελείως διαφορετικό απ' αυτό που έχουν οι Ευρωπαίοι και οι Έλληνες. Επίσης θα ήθελα να σας ενημερώσω ότι το Ευρωπαϊκό Κέντρο Πρόληψης και Ελέγχου Νοσημάτων, το ECDC, έχει μιλήσει εγκαίρως για φόβο εξάπλωσης νοσημάτων - όπως, παραδείγματος χάριν, η ψώρα - και νοσημάτων τα οποία μεταδίδονται με σταγονίδια ή αερογενώς, λόγω των κακών συνθηκών διαβίωσης και του υπερσυνωστισμού ο οποίος υπάρχει στα hot spots. Όμως και η Ελληνική Εταιρεία Λοιμώξεων σε πρόσφατη συνέντευξη Τύπου επεσήμανε ότι υπάρχει κίνδυνος αναζωπύρωσης της φυματίωσης, λόγω των πολύ κακών συνθηκών διαβίωσης και υγιεινής όλων αυτών των ατόμων και της εύκολης μετάδοσης αυτού του ιού. Με αφορμή, λοιπόν, όλα αυτά τα οποία σας είπα πριν αλλά και λαμβάνοντας υπ' όψιν τις καιρικές συνθήκες, που θα είναι τελείως διαφορετικές καθώς έρχεται το καλοκαίρι, θα ήθελα μία απάντηση για το αν όλοι αυτοί οι μετανάστες και οι πρόσφυγες, οι οποίοι εισέρχονται στη χώρα μας, υπόκεινται σε κάποιον υγειονομικό έλεγχο ή αν υπάρχει ένα υγειονομικό προφίλ όλων αυτών, ούτως ώστε και οι πολίτες να αισθάνονται μεγαλύτερη ασφάλεια. Σας ευχαριστώ πολύ.
Κύριε Υπουργέ, έχετε τον λόγο.
Αγαπητέ συνάδελφε, αυτό το ερώτημα το οποίο τίθεται και από εσάς αλλά και από αρκετά μέσα ενημέρωσης αυτήν την περίοδο στη χώρα μας, σε μεγάλο βαθμό έχει απαντηθεί από τη διεθνή επιστημονική κοινότητα. Έχει τεκμηριωθεί και από τον Παγκόσμιο Οργανισμό Υγείας και από το ECDC, στο οποίο αναφερθήκατε, ότι το επιδημιολογικό προφίλ αυτής της περιόδου των μεταναστευτικών και των προσφυγικών ροών είναι το προφίλ του υγιούς μετανάστη. Δεν τεκμηριώνεται με κανέναν τρόπο η εικόνα μιας υγειονομικής βόμβας, η οποία απειλεί τη δημόσια υγεία στη χώρα μας ή σε οποιαδήποτε άλλη χώρα που υποδέχεται πρόσφυγες. Αυτοί οι άνθρωποι είναι κατά βάση υγιής πληθυσμός. Βεβαίως είναι ταλαιπωρημένοι από το ταξίδι και από τις κακές συνθήκες διαβίωσης. Σήμερα η πλειονότητά τους, το 40% πλέον, είναι παιδιά και το 22% είναι γυναίκες. Τα νοσήματα, τα οποία εμφανίζουν στη διάρκεια της παραμονής τους στη χώρα, είναι νοσήματα της κοινότητας. Επικρατούν λοιμώξεις του αναπνευστικού, υπάρχουν λοιμώξεις γαστρεντερικού, δερματολογικές παθήσεις και κακώσεις. Αυτές είναι οι κύριες κατηγορίες των νοσημάτων. Φυσικά, υπάρχουν και πληθυσμοί με ειδικά προβλήματα, όπως είναι οι έγκυες και οι επίτοκες γυναίκες και κυρίως τα πολύ μικρά παιδιά, ακόμα και βρέφη και νεογνά, τα οποία ζουν αυτήν την περίοδο στη χώρα μας. Θεωρώ ότι το μεγάλο πρόβλημα είναι οι κακές συνθήκες διαβίωσης, στέγης, διατροφής και βεβαίως ατομικής υγιεινής, που σε ορισμένες περιοχές όπου φιλοξενούνται αυτοί οι πρόσφυγες είναι προβληματικές, όπως είναι κυρίως στην Ειδομένη. Σε άλλες δομές ανοικτής φιλοξενίας και σε άλλους καταυλισμούς είναι πολύ πιο αξιοπρεπείς αυτές οι συνθήκες και θεωρώ ότι η προσπάθεια που πρέπει να γίνει και η επένδυση - εάν θέλετε - στη δημόσια υγεία είναι ακριβώς να βελτιώσουμε αυτές τις συνθήκες. Αυτός είναι ο πιο σημαντικός αποτρεπτικός μηχανισμός. Στη διάρκεια της παραμονής τους στη χώρα μας, υπάρχουν περιστατικά λοιμώξεων, στις οποίες αναφέρθηκα προηγουμένως, και σποραδικά κρούσματα μεταδοτικών νοσημάτων. Γι' αυτά υπάρχει ένας μηχανισμός κυρίως από το ΚΕΕΛΠΝΟ, το οποίο έχει την ευθύνη της άμεσης παρέμβασης, της επιδημιολογικής επιτήρησης και της ενημέρωσης του Εθνικού Κέντρου Επιχειρήσεων Υγείας, του ΕΚΕΠΥ, το οποίο έχει και τον γενικό συντονισμό των υγειονομικών δράσεων σε όλη τη χώρα. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Υπάρχει ένας μηχανισμός που έχει στηθεί, με τη συνδρομή του ανθρώπινου δυναμικού των δημόσιων δομών υγείας και των κέντρων υγείας και των νοσοκομείων, ιδιαίτερα στα σημεία πρώτης εισόδου, αλλά και στις περιοχές που υπάρχουν καταυλισμοί οι οποίοι στεγάζουν χιλιάδες ανθρώπους, καθώς κάποιοι από αυτούς αναγκάζονται να διακομίζονται για μικρότερα ή σοβαρότερα προβλήματα υγείας στις γειτονικές δημόσιες δομές.
Κύριε Υπουργέ, έχετε και τη δευτερολογία σας.
Τελειώνω, κύριε Πρόεδρε. Επίσης, υπάρχει η συνδρομή του υγειονομικού προσωπικού των Ενόπλων Δυνάμεων, που παίζει καταλυτικό ρόλο στο να υπάρχει σταθερή υγειονομική φροντίδα στους καταυλισμούς, ιδιαίτερα στη βόρεια Ελλάδα. Υπάρχει η συνδρομή των μη κυβερνητικών οργανώσεων, των πιστοποιημένων ανθρωπιστικών οργανώσεων, που δρουν στο πεδίο εδώ και πάρα πολύ μεγάλο διάστημα, και φυσικά των αλληλέγγυων πολιτών, των ιατρικών και φαρμακευτικών συλλόγων που δραστηριοποιούνται, της κοινωνίας εν γένει, η οποία αυτήν την περίοδο έχει εμφανίσει εξαιρετικά αντανακλαστικά ευαισθησίας και κοινωνικής αλληλεγγύης. Θεωρώ, λοιπόν, ότι το πρόβλημα της υγειονομικής φροντίδας των μεταναστών είναι διαχειρίσιμο και πραγματικά θέλουμε να πούμε στους πολίτες της χώρας μας ότι δεν υπάρχουν μείζονες παράγοντες κινδύνου για τη δημόσια υγεία. Υπάρχουν προβλήματα, για τα οποία πρέπει να είμαστε σε εγρήγορση. Οι συνθήκες συγχρωτισμού χιλιάδων ανθρώπων πάντα δημιουργούν ευνοϊκό έδαφος για λοιμώδη νοσήματα. Θεωρώ, όμως, ότι με την εμπειρία που έχουμε και με τη διαρκή επιτήρηση των λοιμώξεων, που διενεργείται μέσω του ΚΕΕΛΠΝΟ, δεν υπάρχει τέτοιος κίνδυνος.
Έχετε επιπλέον ερώτημα, κύριε Κατσαφάδο;
Θέλω να δευτερολογήσω. Κύριε Υπουργέ, σε καμμία περίπτωση αφορμή για την ερώτησή μου δεν ήταν να σπείρω κλίμα πανικού στους συμπολίτες μας. Απλώς θέλω να προλάβουμε τυχόν καταστάσεις οι οποίες μπορεί να εξελιχθούν αρνητικά. Θα ήθελα να σας ενημερώσω ως προς το εξής: Βλέπω ότι τουλάχιστον όσον αφορά τον Πειραιά, το κράτος λάμπει διά της απουσίας του. Σήμερα βρίσκονται πέντε χιλιάδες τριακόσιοι ανθρώπους στον Πειραιά. Η παρουσία του ΚΕΕΛΠΝΟ εξαντλείται σε ένα βαν, με έναν παιδίατρο από τις 9.00΄ μέχρι τις 12.00΄ το πρωί. Επίσης, υπάρχει ένα τροχόσπιτο της ΑΕΜΥ, με έναν γιατρό από τις 8.00΄ μέχρι τις 12.00'. Αυτή είναι η κρατική παρουσία. Από εκεί και πέρα, υπάρχει ένας γιατρός του Ερυθρού Σταυρού από τις 9.00΄ μέχρι τις 11.00΄, ένα τροχόσπιτο από το «Χαμόγελο του Παιδιού», με έναν γιατρό από τις 9.00΄ μέχρι τις 10.00΄ και ένα τροχόσπιτο του Ιατρικού Συλλόγου Πειραιά με έναν γιατρό από τις 8.00΄ μέχρι τις 20.00΄ και έναν γιατρό από τις 20.00΄ μέχρι τις 0.00΄ το βράδυ από τους «Γιατρούς του Κόσμου». Να σας ενημερώσω, επίσης, ότι υπάρχουν μόνον δέκα τουαλέτες στην πέτρινη αποθήκη και άλλες δέκα στην πύλη Ε2. Υπάρχουν, λοιπόν, συνολικά είκοσι τουαλέτες και πριν από μία εβδομάδα πήγαν άλλες τριάντα χημικές τουαλέτες. Καταλαβαίνετε, λοιπόν, ότι οι συνθήκες, οι οποίες επικρατούν στον Πειραιά, είναι πολύ ιδιαίτερες. Θα σας ενημερώσω επίσης ότι υπάρχουν καταγγελίες ότι το 40% των Αφγανών στο Σχιστό - γιατί δυόμισι χιλιάδες που βρίσκονται στο Σχιστό είναι στη συντριπτική τους πλειοψηφία Αφγανοί πολίτες - έχει ψώρα. Όλα αυτά, με ένα ανοιχτό hot spot, να μπορούν να γυρίζουν οι άνθρωποι τριγύρω και να υπάρχει ο σοβαρός κίνδυνος ξαφνικά να προκύψει μία επιδημία, δημιουργούν προβληματισμό στον κόσμο. Η παρουσία, λοιπόν, του κράτους δεν είναι η αναμενόμενη ή αυτή που θα έπρεπε, αλλά και των υπόλοιπων δομών. Ήμασταν μάρτυρες, είδαμε στην Ειδομένη ότι πρόσφατα γέννησε μία γυναίκα μέσα σε μία σκηνή. Εγώ δεν έρχομαι για να κατηγορήσω την Κυβέρνηση, κύριε Υπουργέ. Έρχομαι εδώ για να προλάβουμε καταστάσεις, όπως σας είπα, και να δούμε πόσο πιο γρήγορα μπορούμε να δημιουργήσουμε ένα κλίμα και συνθήκες τέτοιες, ούτως ώστε να είναι ασφαλείς και οι πρόσφυγες και οι μετανάστες, αλλά και ο ελληνικός πληθυσμός ο οποίος ζει σε εκείνες τις περιοχές. Ειλικρινά, λοιπόν, σας λέω ότι η κατάσταση στον Πειραιά είναι άθλια γιατί, όπως καταλαβαίνετε, γίνεται μάχη για το ποιος θα μπει στις τουαλέτες. Το εάν θα κάνουν μπάνιο δεν το συζητάμε. Βουτάνε στη θάλασσα. Τα είδατε αυτά τα πράγματα. Επειδή, λοιπόν, έρχεται το καλοκαίρι και ανεβαίνει και η θερμοκρασία είναι μεγαλύτερος ο κίνδυνος κάποιων επιδημιών. Σας εφιστώ, λοιπόν, την προσοχή και σας λέω ότι η παρουσία του κράτους σε ό,τι έχει να κάνει με το λιμάνι του Πειραιά εξαντλείται σε έναν παιδίατρο από το ΚΕΕΛΠΝΟ και σε έναν γιατρό από την ΑΕΜΥ ο οποίος βρίσκεται εκεί από τις 8.00΄ μέχρι τις 12.00΄. Σας ευχαριστώ.
Κύριε Υπουργέ, έχετε τον λόγο για τρία λεπτά.
Αγαπητέ συνάδελφε, για να έχουμε συνείδηση τού τι ακριβώς συμβαίνει στη χώρα μας, σημειώνω ότι έχουμε το μεγαλύτερο προσφυγικό και μεταναστευτικό κύμα μετά τον Β΄ Παγκόσμιο πόλεμο. Πέρυσι πέρασαν από τη χώρα μας οκτακόσιες πενήντα χιλιάδες άνθρωποι και φέτος έχουν έρθει άλλες εκατόν πενήντα χιλιάδες από την 1-1-2016. Πρόκειται για μια τεράστια πρόκληση, που προφανώς δεν μπορεί να τη διαχειριστεί μόνη της μια ευρωπαϊκή χώρα, όσο καλά οργανωμένη και αν είναι. Πάντα σε τέτοιες περιόδους μειζόνων ανθρωπιστικών κρίσεων τα κράτη, ακόμα και τα πιο οργανωμένα, εμφανίζονται ανεπαρκή και ελλειμματικά. Γι' αυτό και χρειάζεται η συνδρομή όλων αυτών των μη κυβερνητικών οργανώσεων, των αλληλέγγυων ανθρώπων, η οποία είναι εξαιρετική. Έχουμε μια τεράστια προίκα ανθρωπιάς και αλληλεγγύης αυτήν την περίοδο στη χώρα μας. Είναι τιμητική η συμπεριφορά των απλών ανθρώπων, που έχουν ανοίξει τα σπίτια τους, έχουν περιθάλψει, έχουν φροντίσει και βεβαίως έχουν καλύψει, αν θέλετε, ανεπάρκειες που αναγκαστικά εμφανίζει και το κεντρικό κράτος. Εμείς, λοιπόν, κατ' αρχάς έχουμε ενισχύσει τις δημόσιες δομές στα νησιά πρώτης υποδοχής. Πήραμε ένα ευρωπαϊκό πρόγραμμα 3,3 εκατομμυρίων ευρώ. Προσλάβαμε εκατόν σαράντα έναν γιατρούς, διασώστες και νοσηλευτές. Έχουμε ενισχύσει τις δημόσιες δομές σε εννέα νησιά. Αυτό οργανώνουμε τώρα, για να υπάρχει σταθερή υγειονομική παρουσία, κρατική, σε όλες τις δομές φιλοξενίας που αναπτύσσονται σε όλη την Ελλάδα. Αυτό έγινε μέσα σε πολύ σύντομο χρονικό διάστημα. Είναι κρίσιμη και καταλυτική η συμβολή των Ενόπλων Δυνάμεων, όπως, όμως, είναι κρίσιμη και καταλυτική κι η συνδρομή των δημόσιων δομών. Το ΕΚΑΒ, αγαπητέ συνάδελφε, είναι κρατική υπηρεσία και είναι παρόν σε όλες τις δημόσιες δομές. Διακομίζει όλα τα περιστατικά, έχει εικοσιτετράωρη παρουσία και στον Πειραιά και στο Ελληνικό και στην Ειδομένη και σε όλα τα κέντρα που έχουν πολύ πληθυσμό, ιδιαίτερα στη βόρεια Ελλάδα. Είναι βεβαίως η ΑΕΜΥ, που είπατε σωστά ότι έχει παρουσία στον Πειραιά. Είναι μια Ανώνυμη Εταιρεία Μονάδων Υγείας του δημοσίου. Είναι επίσης το ΚΕΕΛΠΝΟ, που είναι ο επιδημιολογικός βραχίονας, αν θέλετε, του Υπουργείου και βεβαίως είναι το ΕΚΕΠΥ που έχει τον γενικό συντονισμό. Υπάρχουν και πάρα πολλοί εθελοντές από όλα τα στρώματα και από όλους τους φορείς του υγειονομικού χώρου, των οποίων η συμβολή είναι καταλυτική. Δεν λέω ότι είμαστε ευχαριστημένοι με την παρέμβαση αυτή, αλλά νομίζω ότι με τη συνέργεια - γιατί αυτό είναι το ζητούμενο - όλων αυτών των επιμέρους χώρων και με τον κεντρικό συντονισμό που επιβάλλεται, θεωρώ ότι μπορούμε να δώσουμε με ασφάλεια την αίσθηση ότι η υγειονομική πλευρά του προσφυγικού προβλήματος είναι η λιγότερο ανησυχητική πλευρά. Εκεί που πρέπει να δοθεί έμφαση είναι να βελτιώσουμε - και πολύ σωστά επιμένετε σε αυτό - τους όρους ζωής, διαβίωσης, τροφής και βεβαίως ατομικής υγιεινής αυτών των ανθρώπων. Αυτή είναι η καλύτερη παρέμβαση πρόληψης για οποιαδήποτε προβλήματα δημόσιας υγείας. Θεωρώ, λοιπόν, ότι σε αυτό το κομμάτι χρειάζεται συνεχής παρακολούθηση. Δεν έχουμε καμμία διάθεση να ωραιοποιήσουμε την κατάσταση. Το δημόσιο σύστημα υγείας και το ανθρώπινο δυναμικό του έχουν επιβαρυνθεί πάρα πολύ. Έχω και εγώ προσωπική εικόνα. Πρόσφατα είχα πάει στην Ειδομένη. Επισκέφθηκα το Νοσοκομείο Κιλκίς, το Κέντρο Υγείας Πολυκάστρου. Ξέρω πολύ καλά πόσο έχει πιεστεί το ανθρώπινο δυναμικό και πόσο έχει ανάγκη να υπάρχει ενίσχυση, στήριξη και βεβαίως βελτίωση της τροφοδοσίας των νοσοκομείων και της κάλυψής τους με υγειονομικό υλικό και φάρμακα. Προς αυτήν την κατεύθυνση κινούμαστε και θεωρώ ότι δεν θα υπάρξει κανένα σοβαρό πρόβλημα, μη διαχειρίσιμο, στο επόμενο διάστημα.
Ευχαριστούμε τον κύριο Υπουργό. Θα συζητηθεί η πέμπτη με αριθμό 670/15-3-2016 επίκαιρη ερώτηση δεύτερου κύκλου του Βουλευτή Β΄ Αθηνών του Κομμουνιστικού Κόμματος Ελλάδας κ. Χρήστου Κατσώτη προς τον Υπουργό Εργασίας, Κοινωνικής Ασφάλισης και Κοινωνικής Αλληλεγγύης, σχετικά με την ανασύσταση των Οργανισμών Εργατικής Κατοικίας και Εργατικής Εστίας. Κύριε Κατσώτη, έχετε τον λόγο για δύο λεπτά.
Ευχαριστώ, κύριε Πρόεδρε. Κύριε Υπουργέ, είναι γνωστό ότι το 2012 με το δεύτερο μνημόνιο, μεταξύ των άλλων κατακτήσεων που καταργήθηκαν τότε, είχαμε και την κατάργηση του Οργανισμού Εργατικής Κατοικίας και Εργατικής Εστίας. Το κλείσιμο των Οργανισμών αποτέλεσε ένα βαρύ πλήγμα για τους δικαιούχους και τους εργαζόμενους, καθώς καταργήθηκαν και χάθηκαν μια σειρά από παροχές και κυρίως το κατασκευαστικό έργο, κύριε Υπουργέ, που ήταν το βασικότερο πρόγραμμα που μπορούσε να προσφέρει φθηνή και ποιοτική κατοικία στους εργαζόμενους και στις λαϊκές οικογένειες. Πιο συγκεκριμένα, καταργήθηκε βέβαια η χορήγηση άτοκων δανείων από κεφάλαια του ΟΕΚ για πολύτεκνους και άλλες κατηγορίες εργαζομένων. Επίσης, καταργήθηκαν τα δάνεια αποπεράτωσης και επισκευής των κατοικιών που ήταν άτοκα και από κεφάλαια του ΟΕΚ, καθώς και η επιδότηση του ενοικίου. Επίσης καταργήθηκαν, κύριε Υπουργέ, αρκετές παροχές που έδινε ο Οργανισμός Εργατικής Εστίας, όπως δελτία θεάτρου, βιβλία και άλλα. Τα προγράμματα του κοινωνικού τουρισμού επανήλθαν δύο χρόνια αργότερα πετσοκομμένα σε δικαιούχους και σε ημέρες, αποκλείοντας χιλιάδες εργαζόμενους και συνταξιούχους. Αντίστοιχα, κύριε Υπουργέ, στους βρεφονηπιακούς σταθμούς της πρώην Εργατικής Εστίας καταγράφονται σημαντικά κενά και έλλειψη εργαζομένων, κυρίως παιδαγωγών, μειώνοντας κατά πολύ τις θέσεις βρεφών και νηπίων σε σχέση με την κτηριακή χωρητικότητα που υπάρχει. Θα γνωρίζετε πολύ καλά ότι οι θέσεις είναι αρκετές παρά τη μεγάλη ζήτηση που υπάρχει σήμερα για παιδικούς σταθμούς. Σας ρωτάμε, κύριε Υπουργέ: Τι μέτρα θα πάρετε; Πράγματι η Κυβέρνησή σας εμμένει, όπως το 2012, στην ανασύσταση του Οργανισμού με το σύνολο των αρμοδιοτήτων του; Τι μέτρα θα πάρετε για να ξεκινήσει και να ενισχυθεί το κατασκευαστικό πρόγραμμα, να ξεκινήσουν όλα τα προγράμματα που καταργήθηκαν, να διευρυνθούν τα προγράμματα κοινωνικού τουρισμού, να καλυφθούν τα κενά στους βρεφονηπιακούς σταθμούς με την αντίστοιχη πρόβλεψη των εργαζομένων; Σ' αυτά τα ερωτήματα θέλουμε τις απαντήσεις σας.
Ευχαριστούμε, κύριε Κατσώτη. Κυρία Αντωνοπούλου, έχετε τον λόγο, για τρία λεπτά.
Κύριε Κατσώτη, ευχαριστώ για την ερώτησή σας. Επειδή έχετε πολλά ερωτήματα, θα προσπαθήσω να τα απαντήσω μέσα στα επόμενα τρία λεπτά και ίσως χρειαστεί να συνεχίσω στη δευτερολογία. Πρώτον, για την ανασύσταση των Οργανισμών ΟΕΚ και της Εργατικής Εστίας, όπως γνωρίζετε, στις 18 Απριλίου 2013, με τον ν.4144 και ειδικότερα με το άρθρο 35, ο ΟΑΕΔ κατέστη καθολικός διάδοχος και του ανατέθηκαν όλα τα δικαιώματα και οι υποχρεώσεις των δύο καταργηθέντων Οργανισμών. Συνεπώς υπάρχει μια συνέχεια - με ένα κενό, φυσικά, που δημιουργήθηκε - στο έργο που οι Οργανισμοί επιτελούσαν και, αυτή τη στιγμή που μιλάμε, δεν τίθεται θέμα ανασύστασής τους. Το έργο τους συνεχίζεται από τον ΟΑΕΔ. Να αναφερθώ τώρα στο νέο και παλιό κατασκευαστικό έργο του ΟΕΚ. Εδώ και περίπου τρία χρόνια ο ΟΑΕΔ ασκεί τις αρμοδιότητες, όπως προανέφερα, των δύο καταργηθέντων Οργανισμών, εκτός από το νέο κατασκευαστικό έργο. Η εξαίρεση αυτή είναι μνημονιακή δέσμευση, όπως γνωρίζετε, και για την ώρα δεν είναι δυνατόν να αναιρεθεί. Είναι νομικά ενεργή αυτή η δέσμευση. Ωστόσο, να μην ξεχνάμε τα κάτωθι. Ο ΟΑΕΔ συνεχίζει το κατασκευαστικό έργο τού τέως ΟΕΚ, που κατά τη διάρκεια της κατάργησής του είχε παραμείνει ημιτελές. Σε ορισμένες δε περιπτώσεις ήταν και εξόχως προβληματικό, όπως γνωρίζετε. Όταν κάνουμε λόγο για τη συνέχιση του κατασκευαστικού έργου του ΟΕΚ, ξέρουμε ότι αναφερόμαστε σε περίπου δεκαπέντε ημιτελή έργα σε φυσικό αντικείμενο, εκ των οποίων ο ΟΑΕΔ κατάφερε να ολοκληρώσει περίπου τα δέκα με ταχύτερους ρυθμούς απ' ό,τι ο τέως ΟΕΚ. Να επισημάνω, επίσης, ότι για δικαιούχους του τέως ΟΕΚ, που είναι άνεργοι και στους οποίους έχουν χορηγηθεί δάνεια για την αποπεράτωση, επέκταση και αναμόρφωση των χώρων, αυτή τη στιγμή προωθούμε ρύθμιση των ληξιπρόθεσμων οφειλών τους αναδρομικά από την 1-1-2011 και μετά τη διαγραφή των τόκων της υπερημερίας. Όσον αφορά το πρόγραμμα κοινωνικού τουρισμού, όπως ξέρετε, προβλέπεται μια δαπάνη 10 εκατομμυρίων και ο προϋπολογισμός που θα συνεχιστεί να καταρτίζεται για τα έτος 2016-2017 δεν δύναται να υπερβεί αυτό το όριο, λόγω υποχρεώσεων από το Μεσοπρόθεσμο Πλαίσιο Δημοσιονομικής Στρατηγικής 2013-2016. Να πω και να επισημάνω ότι σε νησιά, που ίσως πληγεί η τουριστική κίνηση των βασικών σημείων λόγω της εισροής προσφυγικών κυμάτων, όπως είναι η Λέσβος, η Χίος, η Σάμος, η Λέρος και η Κως, κρίνεται αναγκαία η ενίσχυσή τους, μέσω της διεύρυνσης του Προγράμματος Κοινωνικού Τουρισμού και προχωράμε σε αυτή την κατεύθυνση. Θέλω να απαντήσω πολύ σύντομα και για τους βρεφονηπιακούς σταθμούς, αν μου επιτρέπεται. Αυτό που θέλω να πω είναι ότι σήμερα υπάρχουν και μπορούν να φιλοξενηθούν - από κτηριακής πλευράς - περίπου δύο χιλιάδες εξήντα βρέφη και νήπια, ενώ αυτή τη στιγμή φιλοξενούνται μόνο χίλια τριακόσια τριάντα. Όσον αφορά το ερώτημά σας, για τον τρόπο που θα καλυφθούν τα κενά της έλλειψης προσωπικού, με στόχο την κάλυψη της κτηριακής δυναμικότητας των σταθμών, είμαστε ήδη σε διαδικασία εισήγησης νομοθετικής ρύθμισης για τη δυνατότητα πρόσληψης παιδαγωγικού προσωπικού με συμβάσεις εργασίας σύμφωνα με τις κείμενες διατάξεις.
Κύριε Κατσώτη, έχετε τον λόγο.
Κυρία Υπουργέ, νομίζω ότι η απάντηση αυτή λυπεί ακόμη περισσότερο τον κόσμο της δουλειάς, που συνεχίζει να πληρώνει την εισφορά του υπέρ του ΟΕΚ. Και πρόκειται για εισφορά μόνο του εργαζόμενου, καθώς έχουν απαλλαγεί οι εργοδότες. Τώρα, αυτή τη στιγμή, είναι κατατεθειμένα, ανήκουν στον Οργανισμό 320 εκατομμύρια. Το κατασκευαστικό έργο έχει σταματήσει. Όπως είπατε και εσείς, δεν πρόκειται να συνεχίσει, παρά θα ολοκληρωθούν αυτά τα έργα που υπήρχαν από τον Οργανισμό πριν. Όμως, οι ανάγκες για λαϊκή κατοικία είναι πολύ μεγάλες. Δεν μπορεί, από τη μία μεριά, να λέτε ότι θα πρέπει να πάρει μπροστά η μηχανή της ανάπτυξης και από την άλλη πλευρά, εσείς, ως Κυβέρνηση, ως προς αυτόν τον τομέα της λαϊκής κατοικίας να συμφωνείτε να σταματήσει το κατασκευαστικό έργο του Οργανισμού. Νομίζω ότι ο Οργανισμός διαθέτει εξειδικευμένο προσωπικό με πολύ μεγάλη πείρα. Διαθέτει οικόπεδα πέντε εκατομμυρίων τετραγωνικών μέτρων εντός και εκτός οικισμών. Πολλά από αυτά θεωρούνται «φιλέτα». Θα μπορούσε, πράγματι, εδώ να υπάρχει ένα κατασκευαστικό έργο τέτοιο, που θα παρέχει στους δικαιούχους λαϊκή κατοικία. Πέρα από αυτό, κυρία Υπουργέ, υπάρχουν σήμερα διακόσια είκοσι σπίτια του Οργανισμού αδιάθετα. Νομίζω ότι το γνωρίζετε και αυτό. Δεν μπορεί να υπάρχουν διακόσια είκοσι σπίτια, τα οποία έχει πληρώσει η εργατική τάξη μέσα από τις εισφορές της και σήμερα να παραμένουν αδιάθετα. Ξέρετε πολύ καλά ότι χωρίς τη συντήρησή τους, χωρίς να είναι κάποιος μέσα, αυτά τα σπίτια θα έχουν υποστεί φθορά. Κυρία Υπουργέ, είπατε για τους βρεφονηπιακούς σταθμούς. Είναι είκοσι τέσσερις, πράγματι, οι βρεφονηπιακοί σταθμοί που σήμερα λειτουργούν. Όντως, σήμερα είναι χίλια τριακόσια παιδιά, ενώ θα μπορούσαν να ήταν δύο χιλιάδες εκατό. Δύο χιλιάδες εξήντα πέντε, είπατε εσείς. Δεν θα διαφωνήσουμε σε αυτό. Λέτε ότι με νομοθετική ρύθμιση θα προσληφθούν εργαζόμενοι. Υπάρχει σήμερα ο τρόπος να προσληφθούν για έντεκα μήνες. Προβλέπεται και δεν το έχετε κάνει μέχρι τώρα και, δυστυχώς, χίλια σχεδόν παιδιά σήμερα στερούνται παιδικού σταθμού, όπως βέβαια και οι εργαζόμενοι που θα μπορούσαν να προσληφθούν, για να καλύψουν αυτές τις θέσεις αυτών των σταθμών που ήδη υπάρχουν. Επίσης, κυρία Υπουργέ, υπάρχουν τέσσερις έτοιμοι σταθμοί που δεν λειτουργούν. Και αυτοί έγιναν με τις εισφορές των εργαζομένων. Δεν λειτουργούν, γιατί, πράγματι, δεν υπάρχουν προσλήψεις προσωπικού. Τελειώνοντας, κυρία Υπουργέ, θα θέλαμε να πούμε ότι εμείς διαφωνούμε ριζικά με την άποψή σας ότι δεν μπορούμε να ξεπεράσουμε τη μνημονιακή δέσμευση και να συνεχίσουμε το κατασκευαστικό έργο του Οργανισμού. Είναι το βασικότερο ζήτημα που αυτή τη στιγμή θα πρέπει να προχωρήσει. Πιστεύουμε ότι η εργατική τάξη μέσα στα αιτήματά της, μέσα στις διεκδικήσεις της θα βάλει με πιο έντονο τρόπο αυτό το ζήτημα, γιατί είναι ανάγκη. Όπως γνωρίζετε και εσείς, με τα στοιχεία που διαθέτετε, έχουμε πάρα πολλούς άστεγους, έχουμε πάρα πολλούς που είναι στο ενοίκιο, πάρα πολλούς που δεν μπορούν σήμερα να ανταποκριθούν, αν θέλετε, στην κάλυψη της ίδιας της στέγασης. Πιστεύουμε ότι αυτός ο τομέας, ο κατασκευαστικός, θα πρέπει να προχωρήσει και η εργατική τάξη πρέπει να διεκδικήσει το κατασκευαστικό έργο, την ανασύσταση του Οργανισμού. Διότι λέτε ότι ο ΟΑΕΔ έχει πάρει τις αρμοδιότητες. Όμως, ο ΟΑΕΔ καμμία από αυτές τις αρμοδιότητες δεν έχει μέχρι σήμερα προχωρήσει, κυρία Υπουργέ, πέρα από τα παραχωρητήρια που έχει δώσει σε αυτούς τους δικαιούχους, πέρα από την ολοκλήρωση κάποιων έργων. Τα υπόλοιπα, που ήταν αρμοδιότητα των άλλων Οργανισμών, είναι εκτός της δραστηριότητας.
Κυρία Αντωνοπούλου, έχετε τον λόγο.
Είναι κατανοητό, φαντάζομαι, ότι το θέμα της στεγαστικής πολιτικής γενικά και το ζήτημα της στέγασης αστέγων, η χρησιμοποίηση των υπαρχόντων αδιάθετων κτηρίων, σπιτιών κ.λπ., είναι πάρα πολύ σημαντικό και αφορά το Υπουργείο μας και τον ΟΑΕΔ. Φυσικά και είναι μέσα στα θέματα που παίρνουν προτεραιότητα για μας. Όμως, θέλω να πω ότι, όσον αφορά τα παραχωρητήρια, προχωρούμε. Όσον αφορά την ολοκλήρωση των κατοικιών αυτών - όπως είπα και πριν - οι οποίες εκκρεμούν, πριν ξεκινήσει ένας καινούργιος κύκλος και πέρα από τις μνημονιακές δεσμεύσεις που έχουμε, πρέπει να ολοκληρωθούν αυτά που είχαν δρομολογηθεί και δεν έχουν ολοκληρωθεί. Άρα και σε αυτή την κατεύθυνση κινούμαστε. Όσον αφορά το θέμα που αναφέρατε για τους βρεφονηπιακούς σταθμούς, σας είπα και πριν ότι αυτό ρυθμίζεται ώστε να μπορούν να γίνουν προσλήψεις, σύμφωνα με τον νόμο, που να μην είναι απλώς προσωρινές. Κατά τα άλλα, θέλω να σας διαβεβαιώσω ότι το σύστημα, το θέμα των υποχρεώσεων που έχει αναλάβει ο ΟΑΕΔ και για τους δύο αυτούς Οργανισμούς και η επιτάχυνση από πλευράς κυβερνητικού έργου των υποχρεώσεων αυτών που έχουν, εξακολουθούν να είναι σε προτεραιότητα για το Υπουργείο μας. Και όπως έχω πει και σε προηγούμενη παρεμφερή ερώτηση, ολοκληρώνεται μια επεξεργασία και μια συνολική πρόταση για τους δύο αυτούς Οργανισμούς - για τον ΟΕΚ τώρα, όπως ακριβώς τον έχει αναλάβει ο ΟΑΕΔ - , την οποία και θα καταθέσουμε για συζήτηση και διαβούλευση πολύ σύντομα. Ευχαριστώ.
Πάντως, κατασκευαστικό φορέα στέγασης, κυρία Υπουργέ, μόνο η Ελλάδα και η Λετονία δεν έχει.
Και εμείς ευχαριστούμε την κυρία Υπουργό. Ολοκληρώθηκε η συζήτηση των επικαίρων ερωτήσεων. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 20.42΄ λύεται η συνεδρίαση για αύριο, ημέρα Τρίτη 29 Μαρτίου 2016 και ώρα 19.00΄, με αντικείμενο εργασιών του Σώματος: συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Πρωθυπουργού κ. Αλέξη Τσίπρα, σε επίπεδο Αρχηγών κομμάτων, σχετικά με τις εξελίξεις στον χώρο της δικαιοσύνης, σύμφωνα με την ειδική ημερήσια διάταξη που έχει διανεμηθεί.